Isu inflasi dan kuasa beli di Johor: Apa rancangan MB?

Menurut laporan media Singapura baru-baru ini Ringgit Malaysia (RM) susut ke parasnya yang terendah dalam masa hampir lapan bulan, berbanding dolar Singapura (SGD). Dalam perdagangan pasaran mata wang, ringgit berada pada paras RM3.10 berbanding SGD.Hal ini turut dilaporkan di Malaysia bahawa RM terus menyusut berbanding dolar Amerika Syarikat untuk sesi keempat berturut-turut dan mata wang tempatan kita terus susut kepada 4.2800.Pada masa yang sama, indeks harga pengguna (IHP) dari Jabatan Perangkaan Malaysia yang mengukur kadar inflasi di Malaysia telah meningkat kepada 2.2% pada Februari lalu, sekaligus melepasi purata inflasi bagi tempoh 2011 hingga Februari 2022 iaitu 1.9% pada Februari 2022.Jika kita lihat siri-siri laporan ini, jelas ia suatu khabar yang akan menjadi suatu kebimbangan kepada kita semua.Kebimbangan ini berasas kerana dalam tempoh enam bulan ke depan, bagaimana kita sebagai rakyat nak menghadapi pelbagai lagi kenaikan barangan keperluan hidup.Dalam perkembangan yang sama, seperti yang dilaporkan oleh Sinar Harian, MB Johor ada mengulas mengenai kejatuhan nilai RM berbanding SGD sebagai suatu kelebihan kerana MB berpendapat ia akan menggalakkan lebih ramai rakyat Singapura datang berbelanja di Malaysia, khususnya Johor.Hafiz Onn seterusnya menjelaskan bahawa rakyat Singapura akan mempunyai kuasa beli yang lebih tinggi berikutan kekuatan SGD dan akan terus berbelanja di Johor.Bagi saya kenyataan MB Johor ini agak mengelirukan dan menghantar mesej yang salah. Pandangan beliau seolah-olah kejatuhan nilai ringgit berbanding SGD dianggap sebagai satu kelebihan atau rahmat kepada rakyat, dengan beliau meletakkan harapan orang Singapura akan berbelanja di Malaysia.Jika mengikut lojik MB Johor ini, yang untung hanya rakyat Singapura dan juga golongan peniaga, bukan keseluruhan rakyat apatah lagi “keluarga Malaysia”.Impak ekonomi ini tidak menyeluruh dan bersifat sementara – sekali air bah, sekali pasir berubah.Pertama, perlu kita ingat bahawa, yang akan mewah berbelanja nanti ialah rakyat Singapura sedangkan aktiviti ekonomi kita harus menguntungkan rakyat Malaysia atau Johor, bukan rakyat negara asing.Keadaan ini akan menjadikan kuasa beli rakyat tempatan kekal di takuk lama.Malah ianya semakin mengecil apabila peniaga-peniaga tempatan menaikkan harga barangan bagi pelanggan Singapura yang dikatakan mempunyai kuasa beli yang lebih besar berbanding rakyat tempatan.Jika ini dibiarkan, ia menunjukkan dasar ekonomi kita tidak betul kerana kita tak berusaha untuk mengawal kadar inflasi yang akan meningkat dan akhirnya keadaan ini akan merugi dan membebankan rakyat sendiri.Saya ingin bertanya kepada MB Johor:i. Apakah perancangan beliau untuk menangani masalah inflasi yang semakin meningkat ini diperingkat negeri? Apakah strategi beliau?ii. Apakah jalan keluar oleh kerajaan negeri untuk memastikan kuasa beli rakyat tempatan terus kukuh demi menjamin kemampanan aktiviti ekonomi negeri Johor.Isu tarif air di negeri Johor yang merupakan kadar termahal di Malaysia, seharusnya boleh diselesaikan dengan mudah oleh beliau.Isu lambakan rumah-rumah tidak terjual di negeri Johor, juga tidak seharusnya jadi masalah untuk beliau selesaikan.Semua ini kerana beliau mendapat sokongan yang kukuh. Dengan mandat politik dua pertiga yang beliau miliki, seharusnya beliau tidak ada masalah untuk merangka pelan dan strategi yang terbaik sambil makan pop corn.Selain sumbangan ehsan dan kebajikan yang diberikan oleh kerajaan negeri kepada rakyat baru-baru ini, kita mahu tahu apakah rancangan beliau yang lebih konkrit untuk menghadapi ketidaktentuan ekonomi pasca pandemik Covid-19.Apakah rancangan Johor dalam tempoh pelan pemulihan negara untuk tahun ini dan hadapan? Adakah beliau akan menabur lebih banyak wang sebagai bantuan ehsan yang tidak memberi impak struktural kepada daya tahan ekonomi negeri?Saya menanti jawapan dan perancangan beliau dan pastinya beliau mempunyai idea untuk semua masalah ini.Mahdzir Ibrahim adalah ahli Pejuang.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


KPN nafi hubungi Anwar supaya bersedia bentuk kerajaan

Ketua Polis Negara Acryl Sani Abdullah Sani hari ini menafikan dakwaan Presiden PKR Anwar Ibrahim bahawa beliau memberitahunya supaya bersedia untuk membentuk kerajaan selepas Pilihan Raya Umum ke-15 (PRU15) hari ini.
Dalam sebuah ceramah malam tadi, Anwar berkata  bahawa Pakatan Harapan (PH) dijangka memenangi lebih 112 kerusi di Parlimen.
Beliau turut mendakwa Acryl sudah menghubunginya untuk memberitahu supaya bersiap sedia untuk menubuhkan kerajaan.
Bercakap pada sidang media di Gombak hari ini, Acryl berkata dakwaan tersebut tidak benar.
Bagaimanapun, beliau tidak bercadang untuk mengambil sebarang tindakan terhadap ketua pembangkang itu.
“Mungkin beliau (Anwar) tersilap kata dalam keghairahan berceramah dan berkempen,” katanya.
Anwar bertanding kerusi Parlimen Tambun di Perak menentang penyandangnya, Ahmad Faizal Azumu dari Perikatan Nasional (PN).
Penganalisis bersetuju persaingan PRU15 kali ini adalah sengit, di mana tiada gabungan dijangka mendapat majoriti mudah untuk membentuk kerajaan sendiri.


Makna bersejarah pemulihan hubungan Saudi-Iran

Perkembangan terbesar sepanjang seminggu lalu adalah pemulihan hubungan diplomatik Arab Saudi dengan Iran.
Laporan itu mengejutkan kerana ia datang tiba-tiba sedangkan sudah tentu untuk sampai ke situ, banyak langkah yang perlu dilakukan.
Kini apa yang hendak dunia ketahui, apakah kesan daripada perkembangan itu, dan sama ada ia berpanjangan atau tidak.
Lebih mengejutkan ialah usaha pemulihan hubungan itu dilakukan oleh China yang menjadi orang tengah.
Maka terdapat pelbagai spekulasi apakah yang berlaku di sebalik rundingan itu?
Apakah kepentingan China dalam usaha ini. Siapakah yang memulakan usaha untuk rundingan itu?
Jika China yang mula mengorak langkah, apa yang menyebabkab Iran dan Arab Saudi bersetuju.
Bagi umat Islam, adalah dipercayai bahawa mereka mahukan perdamaian antara kedua-dua negara itu.
Ini kerana perbalahan antara negara seagama, walaupun berlainan mazhab dan ideologi melemahkan umat.
Lebih-lebih lagi kedua negara ini terbabit dengan perang proksi di Yaman yang mengorbankan ribuan orang awam dan mendatangkan penderitaan ke atas rakyat negara itu.
Ia merupakan tragedi pada dunia yang belum menemui penyelesaiannya.
Sama ada pemulihan hubungan diplomatik antara Arab Saudi dan Iran dapat menghentikan peperangan itu tentulah belum dapat dipastikan.
Ini kerana ia merupakan suatu konflik yang rumit.
Ia bukan semata-mata soal mazhab seperti yang gemar disebut oleh penganalisis Barat, tetapi ia melibatkan soal geopolitik dan sifat regim di Riyadh dan Tehran.
Di atas segalanya ia melibatkan kuasa besar Amerika Syarikat (AS).
Apabila AS diberitahu bahawa Riyadh dan Teheran memulihkan hubungan diplomatik, Washington menyatakan keprihatinannya iaitu “concern”, yang dalam bahasa diplomatik bermaksud tidak suka.
Namun beberapa hari kemudian, ia mengalu-alukan perkembangan itu. Tetapi Israel dengan tegas menolak pemulihan hubungan Arab Saudi dan Iran.
Perkara ini mudah difahami. Iran dianggap sebagai musuh utama Israel kerana ia berazam untuk "menghapuskan" negara Zionis itu daripada muka bumi.
Maka Iran dianggap sebagai “existential threat” atau ancaman pada kewujudan Israel.
Lebih-lebih lagi Iran mempunyai kemampuan teknologi nuklear yang boleh ditingkatkan kepada senjata nuklear.
Jadi sebarang pemulihan hubungan diplomatik lebih-lebih lagi dengan Arab Saudi akan menambahkan kekuatan Iran.
Bagi Israel, biarlah Iran terpencil kerana dengan itu, ia akan terus lemah.
Adalah merupakan suatu kepentingan padanya supaya perbalahan mazhab Sunni-Syiah berlanjutan kerana ia akan dapat memencilkan Iran dalam kalangan negara-negara Islam lain yang hampir kesemuanya Sunni.
Bagi Iran pula, Israel adalah ancaman bukan sahaja kepada kewujudan Iran tetapi terhadap kepentingan negara-negara Islam di rantau Timur Tengah.
Ancaman dari Israel adalah nyata kerana ia menakluk Palestin dan juga memiliki senjata nuklear tanpa sebarang halangan oleh dunia.
Sememangnya kewujudan Israel bergantung pada kekuatan tenteranya dan sokongan AS.
Adalah penting baginya supaya negara-negara Islam terus lemah.
Katakan negara-negara Islam bergabung sekalipun, mereka tetap lemah daripada Israel.
Ini kerana asas kepada kejayaan Israel adalah ia mengatasi sebarang kekuatan negara-negara Islam.
Untuk itu, ia mahukan Iran terus lemah. Maka perbalahan Iran dengan Arab Saudi akan memecahkan tumpuannya daripada menyasarkan Israel semata-mata.
Adalah kebiasaan untuk melihat bahawa apa sahaja perkembangan diplomatik sesebuah negara tidaklah berasaskan pada politik semata-mata.
Ini kerana lebih penting lagi ialah ekonomi walaupun ia tidak dinyatakan secara rasmi. Dalam hal ini, apakah kepentingan Iran, Arab Saudi dan China dari segi ekonomi?
Iran yang dikenakan sekatan ekonomi oleh AS dan Eropah amat memerlukan aliran baru perdagangan dan pelaburan.
Hubungan yang baik dengan Arab Saudi membolehkannya mendapat aliran baru pelaburan dan perdagangan.
Arab Saudi yang selama ini banyak bergantung kepada hasil eksport minyak dan gas ke AS perlu mencari sumber pasaran baru.
Ini kerana AS sudah memperoleh minyak dari sumber domestiknya.
Maka dari segi perolehan minyak dan gas ia tidak memerlukannya dari Arab Saudi.
Maka pasaran yang stabil dan sedang berkembang adalah China.
Jadi eksport minyak ke China adalah bertambah penting bagi Arab Saudi. Untuk lebih efisien adalah lebih baik jika ia dapat disalurkan melalui paip ke China.
Pengangkutan kapal mempunyai banyak risiko. Setiap kapal perlu melalui Selat Melaka dan di situ ia boleh terancam.
Umpamanya jika tentera AS melakukan tindakan. Maka cara terbaik adalah melalui sebatang paip merentas Iran yang bersambung ke paip sedia ada di Turkmenistan, Uzbekistan, Kazakhstan, Kyrgyzstan dan sampai ke Xinjiang, China.
Tetapi dalam usaha China mendamaikan Arab Saudi dengan Iran, ada suatu doktrin yang dibawanya iaitu biarlah urusan serantau diselesaikan oleh negara serantau itu juga.
Perkara itu dinyatakan secara rasmi oleh menteri luar China ketika itu, Wang Yi.
Dalam doktrin ini, dunia terbahagi kepada rantau seperti Asia Barat, Asia Timur dan Eropah.
Maka apa jua masalah yang timbul di rantau itu biarlah ia diselesaikan di peringkat rantau tanpa membabitkan kuasa luar.
Umpamanya, masalah Iran dan Arab Saudi, biarlah mereka menyelesaikannya sendiri tanpa pembabitan AS.
Begitu juga dengan masalah Palestin-Israel, AS tidak wajar campur tangan dengan menyebelahi Israel.
Begitu juga dengan keadaan di Asia Timur. Masalah China dengan Taiwan atau Korea Utara dengan Korea Selatan, biarlah mereka selesaikan, dan tidak perlu ada keprihatinan daripada AS.
Maka dalam doktrin ini, China melihat isu Taiwan adalah masalah dalam negaranya yang tidak perlu AS campurtangan.
Tetapi tentulah doktrin ini bercanggah dengan apa yang dipegang oleh AS.
Washington mahu terus memiliki hegemoni di dunia, dalam erti kata lain, ia adalah "polis dunia" dan boleh campur tangan di mana-mana terdapatnya konflik sehingga sanggup melakukan perubahan regim, iaitu menggulingkan kerajaan yang ada untuk mewujudkan pentadbiran mesra AS.
Dalam isu Taiwan, AS berasa berhak melindungi wilayah itu daripada penaklukan China atas nama demokrasi, hak penduduk menentukan nasib sendiri dan kebebasan. Itulah peranan "polis dunia”.
Dalam Perang Dingin dahulu, AS berjaya mengalahkan Soviet Union. Selepas itu ia menundukkan kuasa-kuasa kecil yang mencabarnya: Iraq, Afghanistan, Libya, Syria dan Serbia.
Kini negara-negara pencabarnya yang belum ditundukkan ialah Iran, Korea Utara, China dan Rusia.
Tetapi dari segi kekuatan, walaupun China sekalipun, mereka tidak mampu berperang dengan AS. Tetapi AS tetap mencurigai kerana begitulah sesebush negara yang sedang berada di puncak kekuatan.
Kepentingan AS di Asia Barat sering disebut sebagai hanya kepada dua perkara iaitu Israel dan kawasan Teluk Parsi yang membekal minyak ke seluruh dunia.
Walaupun AS sendiri sudah tidak bergantung pada minyak dari Asia Barat. Selama ini, sekutu kuat AS di Asia Barat ialah Israel, diikuti dengan Arab Saudi.
Tetapi berlaku kerenggangan hubungan antara AS dan Arab Saudi. Ia berlaku sebaik saja Joe Biden menjadi presiden.
Pertama, beliau menghentikan keterlibatan AS dalam perang proksi di Yaman.
Kedua, Biden menegaskan bahawa AS tidak dapat terima pembunuhan seorang wartawan kanan di Istanbul yang dilakukan oleh Arab Saudi.
Kerenggangan Arab Saudi dengan AS ini memudahkan inisiatif diplomatik Beijing terhadap Riyadh.
Hubungan Iran dengan China selama ini adalah sedia baik. Apa yang perlu diperhatikan ialah bagaimana mereka menyelesaikan perang Yaman.
Ini amat penting kerana ribuan orang daif sudah lama menderita akibat percaturan geopolitik kuasa besar.


Ismail yakin Bajet 2023 dapat sokongan ahli Parlimen

Perdana Menteri Ismail Sabri Yaakob yakin Bajet 2023 yang bakal dibentangkan Jumaat ini akan mendapat sokongan ahli Parlimen supaya ia dapat diluluskan.
"Saya percaya bajet akan diterima sebab bajet ini untuk rakyat..kalau pembangkang tak setuju dengan bajet maknanya pembangkang tak setuju apa yang diperuntukkan oleh kerajaan untuk kepentingan rakyat.
"Kalau bajet tak lulus dari segi emolumen bayar gaji kakitangan kerajaan pun tak boleh dibuat. Jadi bajet perlu diluluskan," katanya kepada Bernama ketika ditemui selepas mempengerusikan mesyuarat pramajlis bagi Mesyuarat Ketiga Penggal Kelima Parlimen ke-14, di Putrajaya malam tadi.
Ismail berkata kerajaan sentiasa terbuka dan bersedia menerima pandangan-pandangan daripada pihak pembangkang berkaitan dengan Bajet 2023.
"Bagaimanapun komen negatif dan sebagainya daripada pihak pembangkang itu memang dijangkakan seperti biasalah.
"Setiap kali bajet adalah pandangan-pandangan daripada mereka sama ada positif atau negatif dan kita terima. Biasanya pandangan-pandangan itu akan diambil kira oleh kerajaan," katanya.
Ditanya sama ada mesyuarat tadi ada membincangkan tentang pembubaran Parlimen, Ismail berkata hanya perkara berkaitan perjalanan Dewan Rakyat sahaja yang dibincangkan.
"Mesyuarat pramajlis ini membincangkan daripada segi pembentangan oleh Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar, mengenai perjalanan Parlimen, berapa jumlah soalan-soalan yang ditanya, berapa jumlah berdasarkan kementerian, apa undang-undang yang akan dibentangkan, pindaan dan sebagainya," katanya.
Ismail tiba pada jam 8.30 malam untuk mempengerusikan mesyuarat tersebut  selama 90 minit yang turut dihadiri Menteri Kanan Kerja Raya Fadillah Yusof, Menteri di Jabatan Perdana Menteri (Ekonomi) Mustapa Mohamed, Menteri Tenaga dan Sumber Asli Takiyuddin Hassan dan Menteri Perdagangan Dalam Negeri dan Hal Ehwal Pengguna Alexander Nanta Linggi.
Antara ahli Parlimen yang hadir ialah Ahli Parlimen Pontian Ahmad Maslan, Ahli Parlimen Bachok Nik Mohamad Abduh Nik Abdul Aziz dan Ahli Parlimen Jempol Mohd Salim Mohd Sharif.
Mesyuarat pramajlis itu diadakan bagi persediaan sidang Dewan Rakyat yang akan bermula esok sehingga 29 November ini.


PM umum PKP seluruh negara, SOP diperketatkan

Perdana Menteri Muhyiddin Yassin hari ini mengumumkan perintah kawalan pergerakan (PKP) di seluruh negara, selain prosedur operasi standard (SOP) diperketatkan selepas lonjakan berterusan jangkitan Covid-19.Dalam kenyataan hari ini Muhyiddin berkata, kerajaan memutuskan mengambil langkah-langkah yang lebih tegas dan ketat bagi mengekang penularan wabak Covid-19 dalam masyarakat dan menghalang kenaikan kes secara mendadak.Katanya, keputusan itu dibuat pada mesyuarat Majlis Keselamatan Negara (MKN) mengenai pengurusan Covid-19 yang dipengerusikannya.“Larangan rentas daerah dan rentas negeri kecuali untuk tujuan kecemasan, kesihatan, bekerja, ekonomi, temu janji vaksinasi dan pasangan jarak jauh,” katanya.Larangan rentas daerah dan negeri bermula pada 10 Mei hingga 6 Jun manakala SOP lain akan berkuatkuasa pada 12 Mei hingga 7 Jun.Semua bentuk perhimpunan sosial termasuk kendurikendara, majlis perkahwinan dan pertunangan, majlis doa selamat dan tahlil, majlis makan malam, majlis sambutan hari jadi serta majlis-majlis rasmi kerajaan dan swasta adalah dilarang.“Sebarang bentuk seminar,persidangan dan mesyuarat secara bersemuka adalah tidak dibenarkan.“Majlis akad nikah adalah dibenarkan dengan jumlah kehadiran dan SOP yang ditentukan oleh pihak berkuasa agama Islam negeri bagi orang Islam dan Jabatan Pendaftaran Negara bagi orang bukan Islam,” katanya.Sementara semua aktiviti sukan dan rekreasi dilarang kecuali rekreasi individu di kawasan terbuka seperti jogging, berbasikal dan senaman dengan mengamalkan penjarakan fizikal.Semua institusi pendidikan ditutup dengan pengecualian diberikan kepada pelajar-pelajar yang akan menduduki peperiksaan antarabangsa walaupun pusat asuhan kanak-kanak, tabika, taska dan tadika dibenarkan beroperasi mengikut SOP yang ditetapkan bagi membantu urusan kerja ibu bapa atau penjaga.“Bilangan orang di dalam kenderaan persendirian, teksi dan e-hailing kepada tiga orang sahaja termasuk pemandu.“Bilangan orang yang dibenarkan di dalam kenderaan membawa barangan serta rantaian aktiviti ekonomi/industri adalah bergantung kepada jumlah yang dibenarkan dalam lesen pendaftaran kenderaan perdagangan.“Bilangan orang yang dibenarkan di dalam pengangkutan awam mestilah mematuhi penjarakan fizikal dan mematuhi SOP yang ditetapkan,” kata perdana menteri.Dine-in di restoran dan kedai makan adalah tidak dibenarkan dengan hanya penjualan makanan secara pandu lalu dan take-away dibenarkan.“Majikan diwajibkan melaksanakan dasar bekerja dari rumah (BDR) dengan kehadiran tidak lebih 30 peratus kakitangan pengurusan pada setiap masa.“BDR sektor awam ditentukan oleh garis panduan yang dikeluarkan oleh ketua setiausaha negara dari semasa ke semasa.”Menurut Muhyiddin, ziarah rumah ke rumah dan ziarah kubur semasa sambutan Hari Raya adalah tidak dibenarkan akan tetapi solat sunat Aidilfitri di masjid dan surau dibenarkan dengan kehadiran jemaah tidak melebihi 50 orang bagi masjid dan surau yang boleh memuatkan lebih 1,000 jemaah dan 20 orang bagi masjid dan surau yang boleh memuatkan kurang daripada 1,000 jemaah.“Operasi Rumah Ibadah Bukan Islam juga akan diperketatkan. SOP bagi Rumah Ibadah Bukan Islam ditetapkan oleh kementerian perpaduan.“Langkah-langkah khusus yang sedang dilaksanakan di Sabah, Sarawak dan Wilayah Persekutuan Labuan diteruskan.”Muhyiddin berkata semua sektor ekonomi dibenarkan untuk beroperasi dalam tempoh ini dan SOP terperinci bagi semua larangan dan arahan yang terkandung dalam PKP akan diumumkan oleh MKN.


Jualan tanah di Kuala Lumpur untuk bayar pelan rasionalisasi 1MDB, kata PAC

Penjualan Tanah Geran 18335, Lot 41, Seksyen 51, Bandar Kuala Lumpur (Tanah Lot 41) kepada Bank Negara Malaysia (BNM) oleh kerajaan melalui Syarikat SPV Hartanah Mampan Sdn Bhd adalah untuk tujuan pendanaan pelan rasionalisasi 1Malaysia Development Berhad (1MDB).Pengerusi Jawatankuasa Kira-Kira Wang Negara (PAC) Wong Kah Woh berkata pembayaran harga perolehan RM2.07 bilion dibuat BNM pada 19 Disember 2017 (RM1.035 bilion) dan 27 Dis 2017 (RM1.035 bilion), dengan hasil jualan itu telah digunakan untuk tujuan pembayaran di bawah pelan rasionalisasi 1MDB pada 31 Disember tahun sama.PAC yang menjalankan mesyuarat prosiding berhubung isu tanah itu pada 20 September lepas, antara lain merumuskan BNM tidak pernah merancang membeli Tanah Lot 41 sebelum tawaran dikemukakan oleh kementerian kewangan (MOF).“Perancangan perolehan Tanah Lot 41 tidak wujud dalam perancangan strategik tahunan BNM bagi tempoh 2015 hingga 2017 walaupun BNM menyatakan tujuan pembelian adalah untuk membangunkan hab pendidikan perkhidmatan kewangan untuk jangka panjang,” katanya dalam kenyataan hari ini.Wong berkata tiga saksi dipanggil pada mesyuarat prosiding berkenaan iaitu Timbalan Ketua Audit Negara (Prestasi) Patimah Ramuji, Ketua Setiausaha Perbendaharaan Asri Hamidon dan Gabenor Bank Negara Nor Shamsiah Mohd Yunus.Hasil prosiding itu juga PAC mendapati BNM tidak melaksanakan usaha wajar secukupnya dalam pembelian Tanah Lot 41, selain lembaga pengarah BNM membuat keputusan untuk membeli tanah lot itu dalam masa sembilan hari selepas perbincangan dengan MOF pada 15 Ogos 2017, dan tiga hari selepas tawaran dikemukakan oleh MOF pada 21 Ogos tahun sama.“Transaksi perolehan diselesaikan dalam tempoh yang singkat iaitu empat bulan. Kesemua itu membangkitkan keraguan sama ada BNM menghadapi tekanan daripada pihak kerajaan dalam membuat keputusan,” kata Wong.PAC turut merumuskan harga perolehan Tanah Lot 41 berjumlah RM2.07 bilion berdasarkan penilaian yang dilaksanakan Tetuan Suleiman & Co adalah tinggi.“Penilaian JPPH (Jabatan Penilaian dan Perkhidmatan Harta Malaysia) yang berdasarkan status hak milik yang sedia ada iaitu Kategori Kegunaan Tanah “Tiada”, Syarat Nyata “Tiada” dan zoning institusi dengan nisbah plot 1:2 adalah sebanyak RM1,421,650,000,” katanya.Wong memaklumkan pembayaran harga perolehan RM2.07 bilion adalah tidak wajar dilakukan tanpa penukaran status Kategori Kegunaan Tanah daripada “Tiada” kepada “Bangunan” dan pecah sempadan dengan bahagian tanah yang dimiliki oleh Agensi Angkasa Malaysia (MYSA) disempurnakan terlebih dahulu.Justeru, PAC mengesyorkan supaya BNM mampu membuat keputusan berkait pelaburan serta pembangunannya dengan bebas tanpa dipengaruhi oleh mana-mana pihak di samping menghormati transaksi jualan hartanah yang menguntungkan kerajaan.BNM juga perlu dengan segera menyelesaikan isu penukaran Kategori Kegunaan Tanah dan pecah sempadan Tanah Lot 41, selain rancangan rapi untuk mengoptimumkan penggunaan tanah lot itu perlu dimuktamadkan, katanya.Menurut Wong, isu berhubung tanah berkenaan adalah sebahagian daripada penemuan Jabatan Audit Negara (JAN) dalam Laporan Ketua Audit Negara (LKAN) Tahun 2019 Penyata Kewangan dan Pengauditan Pematuhan Agensi Persekutuan yang dibentangkan di Parlimen pada 10 Disember 2020.


Covid-19: Pengajaran bagi kerajaan dan rakyat Malaysia

Di sekolah, kita diajar dan diberi pengajaran dan ilmu, kemudian dipaksa melalui peperiksaan untuk menguji kefahaman kita ke atas ilmu dan pengajaran yang diberi.Dalam kehidupan, kita diuji dahulu.Dan melalui ujian terdapat pengajaran dan ilmu yang perlu dipelajari.Jika kita tidak dapat menyelami pengajaran dan ilmu tersebut, maka kita akan terus diuji dan diuji sehingga kita menyedari apa yang harus dipelajari.Pandemik Covid-19 adalah satu ujian kehidupan.Tiada pengajaran dan ilmu yang pernah diberikan kepada mana-mana manusia mahupun kerajaan untuk menghadapi ujian ini.Di dalam wabak Covid-19, manusia diuji pelbagai sudut yang menuntut pengorbanan, mencabar disiplin hidup, budaya dan tradisi masyarakat dan juga kebertanggungjawaban diri terhadap manusia yang lain, keluarga, kerja dan diri sendiri.Contohnya, apakah ia lebih penting untuk seseorang yang bekerja di bidang jualan yang sering berjumpa pelanggan secara rawak untuk berjumpa dengan ahli keluarga demi makan besar sempena Tahun Baru Cina ini? Ataupun ia lebih penting untuk melindungi keluarga daripada wabak Covid-19 dengan mengelakkan diri daripada menghadiri jamuan makan besar sehingga wabak Covid-19 reda?Di pihak kerajaan pula, wabak Covid-19 mencabar kebijaksanaan dan kerjasama berpasukan kepimpinan negara, mencengkam kewangan negara, menuntut pengorbanan petugas barisan hadapan serta memerlukan kefahaman mendalam para penggubal prosedur operasi standard terhadap struktur kehidupan semua lapisan masyarakat, perniagaan dan juga ekonomi.Contohnya, keputusan kerajaan membenarkan aktiviti pasar malam yang berisiko tinggi menyebabkan manusia berkumpul demi kelangsungan rezeki golongan berpendapatan rendah dan sederhana akan dicemuh oleh golongan yang tidak memahami keputusan tersebut.Membenarkan pasar malam dibuka bukannya bererti kita membawa keluarga suka-suka pergi berkumpul di pasar malam mendedahkan diri dan keluarga kepada Covid-19.Wabak Covid-19 juga menyebabkan ada yang hilang kesabaran.Mereka mempunyai hak untuk meluahkan perasaan.Tapi, di dalam ujian menghadapi wabak Covid-19, kita perlu mengakui bahawa ada soalan peperiksaan yang gagal dijawab dengan baik, biar kita ataupun kerajaan.Sebagai manusia biasa, kita perlu mengakui kita pernah melakukan sesuatu yang boleh menyebabkan wabak Covid-19 merebak.Sebagai kerajaan, mereka perlu mengakui ada prosedur operasi standard (SOP) yang tidak difikir dengan rapi sebelum diumumkan.Tapi, janganlah ada sesiapa yang cuba menjadi seperti pakar yang telah lulus peperiksaan menghadapi wabak Covid-19.Elakkan menulis seolah-olah kita ada semua maklumat ada di tangan, mahir menentukan apa yang perlu dibuat dan tidak perlu dibuat dan juga memberikan cadangan dengan beranggapan negara mempunyai sumber kewangan yang tidak akan putus.Sebagai manusia, kita perlu mengimbang keselamatan diri dan keluarga tapi pada masa yang sama memastikan rezeki keluarga tidak terputus.Sebagai kerajaan, mereka perlu mengimbangi kemampuan sektor kesihatan untuk menangani wabak Covid-19 dan juga kelangsungan ekonomi yang boleh menyebabkan Covid-19 merebak dengan lebih marak.Perkara ini tidak mudah, malah sangat susah diimbangkan.Pendek kata, rakyat dan kerajaan berada di dalam situasi yang sama, dan oleh itu sepatutnya kedua-dua pihak boleh saling memahami.Namun, kerajaan hari ini menghadapi situasi yang lebih sukar kerana ahli-ahli politik negara enggan bekerjasama sebaliknya terus berusaha mencetuskan ketidakstabilan politik di dalam negara.Bersama kita teguh, bercerai kita roboh.Itu antara pengajaran dan ilmu terbesar bagi rakyat dan kerajaan Malaysia di dalam ujian wabak Covid-19 ini.Tapi apakah kita sedia menerima pengajaran dan ilmu ini dengan hati terbuka dengan niat menyelamatkan Malaysia daripada ujian wabak Covid-19 ini?Keputusan di tangan masing-masing.


318 korban Covid-19 dicatat, Kes harian rekod lepasi 21,600 jangkitan

Malaysia merekodkan kes baru sebanyak 21,668 menjadikan kes keseluruhan Covid-19 meningkat sebanyak 1,342,215 kes.Selangor kekal mencatat kes harian tertinggi sebanyak 6,278 disusuli Kuala Lumpur (2,436), Kedah (2,143), Sabah (2,052), Johor (1,706), Pulau Pinang (1,229), Sarawak (1,216), Kelantan (972), Perak (930), Negeri Sembilan (899), dan Pahang (629).Tidak ada negeri yang mencatat kes satu digit hari ini.Negara juga mencatat sebanyak 17,687 kes sembuh menjadikan jumlah keseluruhan kes sembuh meningkat kepada 1,093,503.Kes aktif dengan kebolehjangkitan pula kini berjumlah 237,021 kes.Dalam pada itu, 1,059 pesakit ditempatkan di unit rawatan rapi (ICU) termasuk 543 orang memerlukan bantuan alat pernafasan.Malaysia turut mencatat 318 lagi korban akibat Covid-19, menjadikan jumlah mangsa yang maut meningkat kepada 11,691.


Dr M lebih percaya taikun jahat, saya mahu selamatkan duit pembayar cukai, kata Tony Pua

Ahli Parlimen Damansara dari DAP Tony Pua tampil mengakui dirinya adalah individu yang dirujuk Dr Mahathir Mohamad dalam memoir terbarunya yang bakal dilancarkan, melancarkan serangan ke atas bekas perdana menteri itu kerana memihak kepada “ahli perniagaan jahat” yang dikatakan membuat tuduhan palsu terhadapnya.Perkara ini timbul selepas laporan MalaysiaNow yang memetik Mahathir daripada bukunya yang akan dilancarkan tidak lama lagi, “Capturing Hope: The Struggle Continues for a New Malaysia”, di mana bekas perdana menteri itu menuduh pembantu bekas menteri kewangan, Lim Guan Eng masuk campur dalam urusan kerajaan termasuk membuat ugutan terhadap pemaju yang terlibat dalam projek bermasalah di pusat bandar.Pua berkata projek yang dimaksudkan itu adalah projek Exchange106, bangunan pencakar langit yang merupakan sebahagian daripada projek Tun Razak Exchange di Kuala Lumpur, yang dibangunkan oleh Mulia Property Development Sdn Bhd, sebuah syarikat yang berkait dengan taikun kontroversi Indonesia Djoko Tjandra.Namun beliau berkata tidak pernah terlibat dalam sebarang usaha rundingan dengan syarikat tersebut, sambil menambah Lim memberikan arahan kepada beliau untuk “memantau perkembangan dan resolusi” isu-isu berkenaan projek tersebut.“Masalahnya adalah, saya tidak boleh ‘mengugut’ pemaju hartanah itu kerana saya tak pernah berjumpa mahu pun bercakap dengan mereka!” kata Pua, sambil menambah usaha rundingan dengan syarikat tersebut dijalankan oleh timbalan ketua setiausaha perbendaharaan ketika itu, Asri Hamidon dan TRX City Sdn Bhd – syarikat dimiliki kementerian kewangan yang juga pemaju utama Tun Razak Exchange.Pua berkata Djoko marah disebabkan proses ketekunan wajar (due diligence) yang diminta oleh kementerian kewangan, bertemu dengan Mahathir dalam sebuah pertemuan yang diatur oleh “salah seorang daripada penasihat yang dipercayai Mahathir”.“Mahathir marah apabila diberitahu oleh Pak Joe bahawa Tony Pua sudah ‘mengugut’ untuk ambil alih pegangan saham Mulia sebanyak 49% hanya dengan harga RM1 selepas syarikat itu melabur lebih dari RM1.1 bilion dalam projek itu.“Malangnya, beliau (Mahathir) pilih untuk percaya kata-kata taikun asing yang jahat, di mana dia sebelum ini disabitkan kesalahan menipu ratusan bilion rupiah dari Bank Bali pada 2009; dan kemudian disabitkan sekali lagi kerana pemalsuan dokumen pada 2020 dan rasuah pada 2021,” kata Pua, merujuk kepada Djoko.Projek RM3 bilion Exchange106 menghadapi masalah selepas pemaju gagal mendapatkan pinjaman bagi separuh daripada kos projek tersebut.Pua berkata syarikat itu ditawarkan dana oleh pentadbiran Najib, dengan timbal balik kerajaan diberikan pemilikan “sementara” sebanyak 51% daripada projek tersebut.Pua berkata susulan tuduhan terhadapnya, Mahathir memanggil Lim pada November 2018, sekitar enam bulan Pakatan Harapan memegang pentadbiran kerajaan.Namun Pua berkata Lim mempertahankan peranan beliau dalam isu dengan pemaju hartanah, sambil menambah tindakan kementerian kewangan itu diluluskan selepas beberapa kali perbincangan diadakan dalam Kabinet.Pua turut berkata beliau bangga dengan “peranan kecil yang diambilnya… bagi melindungi kepentingan pembayar cukai Malaysia”, selain turut menambah ia juga bagi memastikan projek tersebut diselesaikan tanpa sebarang kerugian ditanggung oleh kerajaan.“Mahathir sepatutnya berbangga dengan kerajaan beliau kerana berjaya melindungi kepentiangan rakyat dalam skandal berbilion ringgit dan rekodkan pencapaian beliau itu dalam memoirnya.“Namuan beliau pilih untuk tulis perkara yang remeh dan menulis bagaimana beliau dapat ‘menyekat’ seorang setiausaha politik bawahan dalam kementerian kewangan.”Dalam memoirnya, Mahathir tanpa menamakan Pua, berkata beliau terpaksa “menyekat” seorang pemimpin DAP yang didapati menyertai mesyuarat tanpa kebenaran.“Ada juga beberapa ketika penasihat ini bercakap secara terbuka bagi pihak kerajaan walaupun tidak mempunyai kebenaran untuk berbuat demikian,” kata Mahathir.“Ia bukan cara kerajaan berfungsi, dan saya hentikan semua perkara sebegini, namun tindak-tanduk begitulah yang membolehkan cybertrooper Umno memainkan isu rasa tidak selamat dalam kalangan kaum,” tulisnya dalam memoir setebal 304 muka surat yang bakal menemui pelanggan di kedai buku utama bulan ini.


Kes harian menurun ke paras lepasi 5,500

Malaysia merekodkan kes baru sebanyak 5,501 kes menjadikan kes keseluruhan Covid-19 meningkat sebanyak 2,614,480 kes.6,664 pesakit juga direkodkan sembuh, menjadikan jumlah keseluruhan pesakit sembuh sebanyak 2,516,693.Dalam pada itu, kes yang memerlukan rawatan di unit rawatan rapi (ICU) adalah sebanyak 519 kes di mana 445 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 267 kes di mana 167 adalah kes Covid-19.Dari 5,501 kes harian yang dilaporkan pada hari ini, 78 kes (1.4%) adalah daripada Kategori Tiga, Empat, dan Lima, dan 5,423 kes (98.6%) lagi adalah terdiri daripada Kategori Satu dan Dua.MENYUSUL LAGI


Anwar guna ‘optik’ tingkatkan sokongan Melayu, kata Khairy

Penampilan yang dipamerkan Perdana Menteri Anwar Ibrahim di mata rakyat dilihat lebih menjurus kepada usaha untuk meningkatkan sokongan daripada Melayu kepada kerajaannya, kata Khairy Jamaluddin.
Bekas ahli Parlimen Rembau itu berkata, kebanyakan optik yang ditunjukkan Anwar diterjemahkan sebagai tindak balasnya kepada pengundi Melayu apabila mengetahui sokongan daripada kaum itu kepada Pakatan Harapan (PH) kurang memuaskan pada Pilihan Raya Umum ke-15 (PRU15).
Katanya, optik yang dinyatakan itu termasuk program-program yang dianjurkan bersama golongan ulama, interaksi dengan intelektual Melayu serta cara pemakaian ahli Parlimen Tambun itu.
"Bukan setakat tidak pakai tali leher, tetapi pakai songkok dengan sut ketika lawatan di luar negara," katanya dalam sesi podcast bersama bekas ketua penerangan Umno, Shahril Hamdan.
"Ada imej nasionalisme Pan Melayu daripada apa yang kita lihat pada 1950-an dahulu pada era Sukarno (presiden pertama Indonesia)."
"Saya melihat semua optik ini menjurus kepada satu objektif politik iaitu untuk mendapat sokongan daripada golongan Melayu,” kata Khairy yang juga bekas menteri kesihatan.
Dalam pada itu, Khairy turut memberi markah "B tolak" kepada prestasi 100 hari kerajaan campuran Pakatan Harapan (PH)-Barisan Nasional (BN) itu.
Katanya, markah itu dianggap bagus kerana jauh melepasi kadar lulus, tetapi dasar jangka panjang negara masih lagi samar-samar setakat ini.
"Ada banyak ‘gap’ dari segi dasar dan prestasi Kabinet yang tidak konsisten. Ada (menteri) yang bagus dan ada yang tak menyerlah dalam membantu perdana menteri menentukan hala tuju negara.
"Jadi, markah B- ini cukup tinggi dengan (Ahmad) Zahid (Hamidi) sebagai timbalan perdana menteri,” kata beliau.
Melangkah ke hadapan, Khairy berpandangan tempoh enam bulan akan datang akan menjadi tempoh penting bagi kerajaan dan perdana menteri membuktikan kemampuan untuk mentadbir dan mengurus negara.
Katanya, antara perkara yang akan diperhatikan ialah sama ada Anwar akan berperanan sebagai "pengerusi eksekutif" atau "pengerusi bukan eksekutif" yang meletakkan hala tuju dan falsafah Madani lalu menurunkan semua butiran kepada Kabinet dan ketua setiausaha Negara atau beliau akan menjadi "ahli falsafah" dan "pengurus".
"Apabila hendak memacu reformasi, memerlukan PM yang turut terlibat (dalam proses pelaksanaan) tetapi tidak mengganggu kerja penjawat awam.
"Jika tidak dapat diterjemahkan. Prestasi 100 hari tidak teruk, tetapi kita nak tengok enam bulan akan datang untuk melihat sama ada kerajaan kita ada kebolehan," tambahnya.


Pembatalan HSR KL-Singapura dan kebimbangan global projek kereta api laju

Impak pandemik Covid-19 yang pelbagai terhadap ekonomi dan kewangan negara dikatakan menjadi faktor utama yang memaksa Putrajaya membatalkan perjanjiannya projek kereta api berkelajuan tinggi (HSR) dengan Singapura.“Pandemik menyebabkan syarat asal dalam perjanjian dua hala pada 2016 itu tidak lagi dapat diterima Malaysia.“Kerajaan terpaksa melihat kembali struktur dan model perniagaan yang dinyatakan dalam perjanjian itu,” kata satu sumber yang mengetahui tentang perbincangan kajian semula semula beberapa projek mega kepada MalaysiaNow.Perdebatan mengenai HSR bukanlah sesuatu yang unik.Sejak sedekad lalu, projek berkaitan kereta api berkelajuan tinggi antara bandar sering mengundang kritikan daripada pakar-pakar ekonomi, alam sekitar dan pengangkutan.Projek KL-Singapura terbatal dengan sendiri selepas Malaysia membiarkan perjanjian dua hala itu melepasi tarikh luput 31 Disember 2020.Malaysia perlu membayar sejumlah pampasan yang tidak didedahkan kepada Singapura.Kedua-dua negara mengatakan mereka gagal mencapai kata sepakat.Singapura mengatakan perbezaan pendapat mengenai syarikat pembekal untuk projek itu serta rancangan untuk mengubah laluan ke Lapangan Terbang Antarabangsa Kuala Lumpur, antara sebab projek itu ditamatkan.Selepas berbulan-bulan meneliti mengenai projek HSR, Putrajaya membuat keputusan untuk menyediakan cadangan baru dengan mengambil kira realiti ekonomi pasca pandemik.Malaysia mengatakan model baru HSR yang disemak semula itu digunakan secara meluas di seluruh dunia termasuk di Eropah, United Kingdom, Jepun dan Korea Selatan.Kedua-dua negara mengatakan mereka gagal mencapai kata sepakat.Dikatakan cadangan terbaru untuk projek itu juga bakal membolehkan Malaysia mengelak daripada memberi jaminan kira-kira RM60 bilion selama 30 tahun kepada syarikat pembekal, yang akan dipilih secara bersama dengan Singapura.Syarikat pembekal itu bertanggungjawab dalam mereka bentuk, membina, membiayai, mengendalikan dan menyelenggara semua aset rel untuk HSR.Di bawah perjanjian itu, Malaysia perlu membayar wang jaminan berjumlah RM60 bilion untuk 30 tahun akan datang, atau RM2 bilion setahun kepada syarikat itu.Mustapa Mohamed, menteri di Jabatan Perdana Menteri (Ekonomi) baru-baru ini berkata syarikat pembekal itu tidak lagi mampu dipertahankan dan kos terlalu tinggi melihat kepada kesan kewangan kerajaan akibat Covid-19, dan ia juga merupakan satu model yang belum pernah digunakan di mana-mana di seluruh dunia termasuk di China yang mana mempunyai rangkaian kereta api berkelajuan tinggi melebihi 30,000km.“Jadi apa yang Malaysia cuba buat adalah untuk mengelak daripada menanggung pembayaran yang besar, dan pada masa sama memberikannya lebih fleksibiliti dalam membiayai projek ini.”Malaysia dijangka mampu mengurangkan sehingga 30% perbelanjaan menerusi beberapa perubahan termasuk mengubah jajaran dan reka bentuk stesen.Ia juga mencadangkan kemungkinan memulakan projek itu dua tahun lebih awal, satu langkah yang dikatakan akan memacu peluang pekerjaan dan perniagaan.Projek HSR pertama kali ditangguhkan ketika kerajaan Pakatan Harapan mengambil keputusan untuk menilai kembali beberapa projek mega semasa zaman bekas perdana menteri Najib Razak, dengan menjadikan kekangan kewangan dan beban hutang yang besar sebagai alasan.Perdebatan mengenai kebaikan HSRSelepas ia diumumkan pada 2016, Najib mengatakan HSR membolehkan seseorang itu “sarapan pagi di Kuala Lumpur, makan tengah hari di Singapura dan sempat balik ke Kuala Lumpur untuk makan malam”.Kos perjalanan menggunakan HSR dianggarkan kira-kira RM400 pergi dan balik.Pengkritik mengatakan harga yang dikenakan terlalu tinggi untuk seorang pelancong, dan mereka mungkin membayar lebih murah jika menggunakan pengangkutan udara.Harga tambangnya juga tidak boleh jangka, dan ia berkemungkinan naik selepas siap walaupun disubsidi oleh kerajaan.“Dengan isu fiskal semasa Malaysia, dan keperluan pengangkutan yang lebih mendesak, saya rasa itu bukan satu pelaburan yang perlu atau bertanggungjawab,” kata Adam Minter, seorang wartawan kewangan Bloomberg yang juga pemenang anugerah pada 2018.Minter, yang menyifatkan projek itu “terlalu politik”, turut mempersoal mengenai dakwaan 22 juta orang akan menggunakan HSR menjelang tahun 2036.“Jika dipotong separuh, unjuran itu tetap tidak realistik,” kata Minter, dan menambah antara Mac 2017 hingga Februari 2018 hanya empat juta orang terbang menggunakan laluan Singapura-Kuala Lumpur.Minter mengatakan HSR hanya boleh dianggap pelaburan menguntungkan jika ia mampu menarik pelancong bertaraf premium, dengan mengambil contoh pengalaman Shinkansen dari Jepun yang merupakan HSR pertama di dunia, berjaya memperoleh keuntungan walaupun harganya mahal.Katanya sebagai perbandingan, HSR China yang lebih murah mengalami kerugian.“Untuk mengelak Singapura-Kuala Lumpur menanggung beban fiskal jangka panjang, ia mungkin perlu mengambil contoh model dari Jepun, yang akan menghadkan penumpang daripada golongan pendapatan rendah di Malaysia,” tambahnya.Rekod prestasi HSRSecara amnya, kereta api dengan kelajuan melebihi 250km/j dianggap sebagai HSR.Jepun pertama kali memperkenalkan kereta api laju pada 1964, diikuti oleh Perancis dan negara-negara Eropah yang lain pada tahun 1980-an.Antara peminat baru HSR adalah China, yang hanya mula membangunkannya pada tahun 1990-an. Dianggarkan rangkaian HSR di China mampu mencapai sehingga 38,000km menjelang tahun 2025.Namun, di sebalik kepantasan dan kemudahan yang memudahkan pengangkutan penumpang antara bandar, pengkritik mengatakan sistem HSR di negara membangun terlalu elit, tidak diperlukan dan merupakan satu pembaziran peruntukan.Kebanyakan orang yang berulang-alik setiap hari untuk bekerja antara bandar kebiasaannya mereka yang tidak berkemampuan membayar harga premium untuk perjalanan lebih pantas.Di Britain, berlaku perdebatan mengenai HS2 sejauh 160 km, sebuah projek kereta api berkelajuan tinggi bagi menghubungkan London dan Birmingham.Projek ini, yang bermula pada September lalu dijangka siap sepenuhnya pada 2040, dengan kos perbelanjaan sebanyak UK£100 bilion (RM546 bilion), berbanding anggaran asal UK£56 bilion (RM306 bilion) ketika pertama kali ia diumumkan.Sama seperti HSR KL-Singapura, penyokong mendakwa ia mampu menjana keuntungan, pertumbuhan ekonomi dan memberi faedah kepada pengguna serta ekonomi tempatan.Namun, pengkritik mengatakan wang yang dibelanjakan itu sepatutnya digunakan untuk menaik taraf laluan kereta api lain, termasuk juga perkhidmatan bas.“Tujuan utama dalam apa jua jenis pelaburan adalah untuk memenuhi keperluan atau matlamat; ini akan menentukan kenapa dan bagaimana kita labur dana yang terhad. Kebimbangan mengenai HS2 – yang merupakan pelaburan terbesar dalam sejarah UK – Jika itu maksudnya (HS2) sudah melebihi kepentingan (ekonomi, alam sekitar dan keupayaan rel), tanpa sebarang jaminan bahawa kedua-duanya saling berhubung,” kata kumpulan pemikir, Yayasan Ekonomi Baru.Pengalaman Sepanyol dalam membangunkan kereta api berkelajuan tingginya yang meliputi lebih daripada 3,000km – kedua terpanjang selepas China, sering kali dijadikan sebagai kajian kes dalam perdebatan mengenai kereta api laju.Tetapi pada tahun lepas, kumpulan pemikir kewangan periksa dan imbang, Pihak Berkuasa Bebas Tanggungjawab Fiskal atau Airef membuat kesimpulan rangkaian bernilai AS$72  bilion (RM290 bilion) itu tidak berbaloi dengan wang dibelanjakan, walaupun terdapat peningkatan jumlah penumpang dua kali ganda sejak lebih 10 tahun yang memberi kesan kepada pengangkutan udara domestik.Sementara itu, apa jua keputusan pada masa depan untuk meneruskan HSR di Malaysia ia perlu mengambil kira kegagalan dan kejayaan sistem tersebut di negara-negara lain. Akhirnya, ia bukan hanya tentang kelajuan.


Pengisytiharan 30 tahun dulu gariskan kod etika raja Melayu dalam politik, perniagaan dan media

Pengisytiharan 1992 yang menggariskan kod etika raja-raja Melayu ditandatangani enam sultan – lima daripadanya merupakan ayahanda kepada pemerintah negeri ketika ketika ini – meletakkan undang-undang asas berhubung tindakan-tindakan sultan dalam melaksanakan tugas-tugas Perlembagaan yang didraf pemimpin kanan Umno ketika itu termasuk Anwar Ibrahim.Pengisytiharan Prinsip-Prinsip Perlembagaan dipersetujui oleh enam raja-raja Melayu termasuk Yang di-Pertuan Agong Sultan Azlan Shah pada Julai 1992, berikutan debat berlarutan mengenai penglibatan raja-raja dalam perniagaan dan juga campur tangan institusi itu dalam politik.Pengisytiharan yang boleh didapati dalam Bahasa Melayu dan Inggeris itu ditandatangani Sultan Perak, Negeri Sembilan, Perlis dan Pahang termasuk perdana menteri ketika itu, Dr Mahathir Mohamad dan pemimpin kanan Umno termasuk naib presidennya, Anwar yang antara lain merupakan orang yang bertanggungjawab mendraf dokumen tersebut.Anwar pada ketika itu mengalu-alukan pengisytiharan tersebut dan menyifatkannya sebagai langkah ke hadapan bagi mengukuhkan sistem raja berperlembagaan.“Pendirian Umno dan kerajaan mengenai kedudukan raja-raja Melayu dan prinsip raja berperlembagaan serta konvensyen Perlembagaan diperjelas dalam perisytiharan terbabit,” kata Anwar yang kini merupakan presiden PKR.Pengkritik sosial veteran Dr Chandra Muzaffar berkata kandungan pengisytiharan tersebut harus ditegaskan semula.“Selepas 29 tahun ia dikeluarkan, menjadi keperluan untuk menegaskan semula prinsip-prinsip asas ini, kerana ada sebahagian individu yang cuba untuk memanipulasi raja-raja bagi melepaskan diri mereka daripada isu-isu yang betul dan salah dan bagi kepentingan agenda-agenda jahat mereka,” kata Chandra yang meninggalkan Parti Keadilan Nasional, yang merupakan parti pendahulu sebelum ia ditukar menjadi PKR tiga tahun selepas beliau membantu mengasaskan parti tersebut pada 1999.“Raja-raja dan rakyat tidak boleh benarkan perkara ini berlaku kerana apa yang menjadi taruhan ketika ini adalah integriti dan keteguhan Malaysia sebagai sebuah negara,” katanya.Hubungan keruh dengan istanaPengisytiharan itu ditandatangani selepas dua tahun hubungan keruh Umno dan istana susulan beberapa dakwaan wujud campur tangan istana dalam politik Kelantan selain peruntukan kewangan dan projek perniagaan yang melibatkan Istana Selangor.Pada 1990, tahun di mana Umno kalah kepada gabungan PAS dan Semangat 46 – sebuah parti yang dipimpin seorang kerabat diraja Tengku Razaleigh Hamzah – heboh pada perhimpunan agung Umno apabila beberapa perwakilan mempersoalkan apa yang didakwa sebagai campur tangan Sultan Kelantan dalam politik kepartian.Mereka juga kecewa dengan tindakan beberapa orang sultan yang menyatakan ketidaksenangan mereka kepada kerajaan di media.“Jelas sekali dalam perkara ini, raja-raja dalam tindakan dan komennya kepada media massa mencampuri hal pentadbiran negeri yang sebenarnya dalam bidang kuasa menteri-menteri besar dan exco kerajaan negeri,” tulis Majlis Tertinggi Umno dalam sebuah surat kepada Agong pada Februari 1992.Surat tersebut adalah hasil daripada siri kenyataan dan memorandum dari Umno yang dilihat kritikal terhadap pemerintah negeri berhubung beberapa insiden melibatkan keluarga diraja Selangor, Kelantan dan Johor.Selepas lima bulan surat itu diutus kepada Agong, Pengisytiharan Prinsip-Prinsip Perlembagaan itu kemudiannya ditandatangani enam Raja Melayu termasuk Sultan Azlan Shah, Agong ketika itu.Bagaimanapun, Sultan Kelantan, Johor dan Kedah tidak menandatangani dokumen tersebut.Peringatan berhubung kuasa rajaBagi Chandra, dokumen yang dikeluarkan pada 1992 itu adalah satu peringatan yang baik kepada raja-raja, Kabinet dan seluruh rakyat.“Ia menegaskan garis panduan asas yang membentuk institusi raja berperlembagaan yang merupakan tunggak utama keseluruhan sistem pentadbiran di Malaysia,” katanya kepada MalaysiaNow.“Daripada pengisytiharan ini, jelas sekali Agong bertindak dengan nasihat Kabinet di peringkat pusat sementara pemerintah negeri bertindak dengan nasihat majlis mesyuarat kerajaan negeri. Ini adalah berdasarkan Perlembagaan Malaysia.”Kunci utama pengisytiharanPengisytiharan tersebut berfungsi sebagai kod etika institusi raja, menyatakan hak-hak dan tanggungjawab raja selain beberapa bidang lain yang  mereka tidak miliki kuasa atau mesti mengikuti nasihat kerajaan yang memerintah negara.Antara lain, ia turut mempericikan bagaimana tindakan raja Melayu berhubung perkara-perkara yang melibatkan politik, pelantikan menteri besar, ahli mesyuarat kerajaan negeri dan pegawai kanan kerajaan dan perkara melibatkan nasihat dari badan eksekutif negara.“Kita akan bertindak atas nasihat Majlis Mesyuarat Kerajaan Negeri atau menteri besar selaras dengan peruntukan Perlembagaan Negeri masing-masing,” kata pengisytiharan tersebut.Mengenai politik negara, pengisytiharan itu menjelaskan bahawa “Selaras dengan amalan dan konvensyen kita tidak terlibat sama ada secara langsung atau tidak langsung dalm parti politik.”Dalam dokumen tersebut, ia turut menyentuh berkenaan tindakan raja-raja mengenai perkara yang melibatkan aktiviti perniagaan, perbelanjaan istana, agama dan media.Raja-raja Melayu itu juga turut berkata mereka memiliki hak untuk dirunding dan diberikan taklimat oleh menteri besar mengenai pentadbiran negeri selain memberikan “galakan” dan hak memberi “peringatan” kepada kerajaan.Namun mereka juga berikrar untuk tidak membawa perkara yang menimbulkan kontroversi kepada pihak media.“Kita, selaras dengan amalan Perlembagaan tidak seharusnya mendedah atau membincangkan dengan pihak media massa apa-apa perkara yang mungkin menimbulkan kontroversi mengenai hal ehwal pentadbiran negeri,” kata dokumen tersebut.Raja-raja juga turut berikrar untuk tidak terlibat aktif dalam perniagaan melainkan melalui pemegang amanah dan penama.Klik di sini untuk membaca teks penuh pengisytiharan.


PM sekali lagi tolak gesaan pemimpin pro-Najib untuk adakan PRU15 lebih awal

Perdana Menteri Ismail Sabri Yaakob hari ini sekali lagi menepis gesaan sekumpulan pemimpin partinya untuk membubarkan Parlimen bagi memberi laluan Pilihan Raya Umum ke-15 (RU15) diadakan.Ismail yang juga naib presiden Umno berkata, perkara itu tertakluk di bawah kuasa Yang di-Pertuan Agong.“Kita kena tunggu dulu. Perkara ini perlu dibincangkan dengan Yang di-Pertuan Agong. Kalau kita tetapkan tarikh sendiri. Nanti Agong kata kita ambil alih kuasanya.“Jadi jangan kita ambil alih kuasa Agong,” katanya kepada pemberita hari ini di Pusat Dagangan Dunia (WTC) di Kuala Lumpur di mana Perhimpunan Agung Umno sedang berlangsung.Ismail, yang menjadi perdana menteri dengan sokongan Perikatan Nasional (PN) dan GPS selepas Muhyiddin Yassin meletakkan jawatan tahun lalu menerima tekanan daripada beberapa pemimpin Umno yang bersekutu dengan bekas perdana menteri Najib Razak untuk mengadakan PRU15 tahun ini.PRU15 perlu diadakan menjelang Mei 2023, bagaimanapun pemerhati politik mengatakan Najib dan presiden Umno Ahmad Zahid Hamidi mahu ia diadakan lebih awal kerana berdepan dengan puluhan kes jenayah di mahkamah.Gesaan tersebut mendapat momentum selepas kemenangan Barisan Nasional (BN) pada pilihan raya negeri (PRN) di Johor baru-baru ini, di mana penganalisis berkata peratusan keluar mengundi yang tinggi dalam kalangan pengundi setianya di negeri itu memastikan BN menang besar sedangkan hanya lebih separuh bilangan pengundi yang layak keluar membuang undi mereka.Bagaimanapun, Ismail menepis gesaan tersebut, mengatakan Parlimen perlu dibubarkan melalui prosedur yang betul.Malam tadi, Timbalan Presiden Umno Mohamad Hasan mengulangi gesaan supaya PRU15 diadakan.Beliau berkata Umno mesti “serang (pembangkang) ketika musuh sedang lemah”, merujuk situasi pembangkang yang dilihat berpecah-belah.“Jangan tunggu dia dah regroup balik, dia dah cium mulut macam PRU14, Mahathir dan Anwar cium mulut baru dia nak buat,” kata Mohamad lagi merujuk kerjasama antara bekas perdana menteri Dr Mahathir Mohamad dan Pengerusi Pakatan Harapan Anwar Ibrahim bagi menjatuhkan pentadbiran Najib pada 2018.


Kes demam denggi di Selangor dijangka meningkat 150%

Selangor dijangka berdepan peningkatan kes demam denggi sebanyak 150% pada tahun depan jika masyarakat tidak menangani pembiakan nyamuk Aedes dengan serius, susulan peningkatan tinggi kes ketika ini.
Pengerusi Jawatankuasa Tetap Kesihatan Awam, Perpaduan dan Pembangunan Wanita dan Keluarga Selangor Dr Siti Mariah Mahmud berkata setakat 11 Februari lalu iaitu Minggu Epidemologi (ME) keenam, sebanyak 6,870 kes dicatatkan dengan kenaikan sebanyak 141.4% berbanding  tempoh sama tahun lepas.
"Dengan jumlah kes denggi hampir 40,000 pada tahun lalu, bayangkan (peningkatan kes pada tahun 2024) jika ia tidak dikawal," katanya dalam sidang media di Shah Alam semalam.
Beliau berkata berdasarkan kitaran demam denggi yang berlaku di Malaysia dalam tempoh 20 tahun, negara ini dijangka akan mengalami peningkatan kes demam denggi yang tinggi bagi setiap empat ke lima tahun.
“Dijangka peningkatan kes yang tinggi akan berlaku pada 2023 atau 2024 selepas kejadian wabak denggi tertinggi pada 2019,” katanya.
Pada masa yang sama katanya sebanyak 510 lokaliti wabak denggi dikesan di negeri itu pada ME keenam dengan peningkatan sebanyak 8.5 peratus berbanding 470 lokaliti pada minggu sebelumnya.
Beliau berkata dalam tempoh tersebut, daerah Petaling mencatatkan jumlah lokaliti tertinggi iaitu sebanyak 203 lokaliti dengan peningkatan sebanyak 39.8 peratus, diikuti dengan Hulu Langat (120), Klang (82) dan Gombak (69).
Susulan itu, Dr Siti Mariah berkata kerajaan negeri dengan kerjasama Jabatan Kesihatan Negeri Selangor (JKNS) serta agensi berkaitan melaksanakan Operasi Bersepadu Denggi Selangor (OBDS) bermula semalam hingga 22 Mac yang berfokus pada empat daerah berkenaan yang mempunyai kumulatif kes denggi tertinggi.
Katanya hampir RM1 juta diperuntukkan bagi operasi itu yang turut melibatkan pemantauan oleh Pihak Berkuasa Tempatan (PBT), Pejabat Daerah dan Tanah (PDT), Pejabat Kesihatan Daerah (PKD) bagi  meningkatkan tahap kesedaran dan advokasi masyarakat setempat berhubung pencegahan demam denggi.
Menurutnya, jika sebarang tempat pembiakan nyamuk Aedes dijumpai di sekitar premis atau rumah ketika operasi dijalankan, dikompaun sebanyak RM500 boleh dikenakan.
Justeru, orang ramai dinasihatkan melaksanakan amalan 10 minit dalam seminggu bagi mencari dan menghapuskan tempat-tempat pembiakan di sekitar rumah dengan memastikan tiada tempat yang boleh menakung air secara terbuka.


Beberapa muka lama DAP tak bertanding PRU15?

Sebilangan ahli Parlimen DAP yang sudah dikenali di kawasan mereka sejak beberapa penggal kini mungkin tidak akan menjadi calon pada pilihan raya akan datang, MalaysiaNow difahamkan daripada sumber dalaman parti.
Nama-nama pemimpin yang disebut termasuk Pang Hok Liong (Labis), Tony Pua (Damansara), Charles Santiago (Klang) dan Wong Ling Biu (Sarikei).
Mereka akan menyertai veteran parti Lim Kit Siang (Iskandar Puteri), yang menyuarakan persaraannya daripada politik pada Mac lalu, selain Ong Kian Ming (Bangi), yang berkata pada Mei beliau tidak akan bertanding pada Pilihan Raya Umum ke-15 (PRU15) kerana mahu berehat daripada berada di barisan hadapan politik.
Satu sumber yang tidak mahu dinamakan berkata, "sekurang-kurangnya beberapa” akan digugurkan atau tidak akan menawarkan diri mereka sebagai calon pada PRU15 yang akan diadakan pada 19 November.
“Ada yang membuat keputusan dengan rela hati, dan ada yang diputuskan oleh parti,” kata sumber itu.
Perkara itu menjadi perbahasan apabila ahli Parlimen Batu Kawan selama dua penggal, Kasthuri Patto mengumumkan untuk tidak mempertahankan kerusinya pada PRU15.
Beliau berkata ia adalah untuk memberi laluan kepada pemimpin baru dalam DAP, menepis khabar angin yang mengatakan akan digugurkan sebagai calon.
"Kepimpinan parti memujuk saya untuk memikirkan semula keputusan ini, tetapi selepas berfikir panjang, saya berpegang dengan keputusan saya dan mendapat sokongan penuh serta restu pimpinan parti yang benar-benar saya hargai," katanya.
"Terdapat khabar angin mengatakan saya digugurkan, namun ini tidak berlaku kerana saya sendiri berundur atas kerelaan sendiri."
Cakap-cakap mengenai perubahan dalam barisan calon turut hangat diperkatakan awal bulan ini, di mana laporan mengatakan DAP Selangor mahu menggantikan Santiago dengan Adun Seri Kembangan Ean Yong Hian Wah.
Santiago, yang menjadi ahli Parlimen Klang sejak Mac 2008, tidak pernah memberi sebarang ulasan mengenai dakwaan tersebut, walaupun berkata tidak merancang untuk mengosongkan kerusi itu.
Sementara itu, Pua yang memenangi kerusi Damansara pada PRU 2018, menyingkirkan Ho Kwok Xheng dari MCA dengan majoriti 106,903 undi.
Sebelumnya, beliau merupakan ahli Parlimen Petaling Jaya Utara, dari Mac 2008 hingga Mei 2018.
Manakala Wong memenangi kerusi Parlimen Sarikei pada PRU14, menewaskan Huang Tiong Sii dari Barisan Nasional-SUPP.
Bagaimanapun, menurut sumber parti itu, beliau juga turut berada dalam "senarai yang tidak akan bertanding".
Pengerusi DAP Sarawak Chong Chieng Jen sebelum ini membayangkan tidak semua ahli Parlimen partinya di negeri itu akan dipilih untuk mempertahankan kerusi, sambil berkata mereka yang tidak menunjukkan prestasi cemerlang semasa memegang jawatan itu akan "digugurkan".
Terdapat enam ahli Parlimen DAP di Sarawak: Chong (Stampin), Wong (Sarikei), Kelvin Yii (Bandar Kuching), Alice Lau (Lanang), Oscar Ling (Sibu) dan Mordi Bimol (Mas Gading).
Sementara itu, kerusi Labis, dianggap sebagai kubu kuat BN-MCA sejak 1986.
Ia dimenangi dua kali oleh Chua Tee Yong dari MCA pada pilihan raya 2008 dan 2013.
Chua kemudiannya dikalahkan oleh Pang pada 2018 dengan majoriti tipis sebanyak 3,408 undi.


Zahid lantik timbalannya sebagai pengarah pilihan raya, singkir Tajuddin

Timbalan Presiden Umno, Mohamad Hasan dilantik sebagai pengarah pilihan raya parti itu, berkuatkuasa serta-merta menggantikan Ahli Parlimen Pasir Salak, Tajuddin Abdul Rahman.Presiden Umno, Ahmad Zahid Hamidi berkata, pelantikan Mohamad Hasan yang juga ahli Dewan Undangan Negeri Rembau itu merupakan penstrukturan semula jabatan pilihan raya Umno itu bagi memperkukuhkan organisasi di setiap peringkat parti dan akar umbi.“Dengan kedudukan Mohamad Hasan sebagai timbalan pengerusi Barisan Nasional (BN), ia akan memudahkan proses membuat keputusan dalam soal persiapan pilihan raya yang melibatkan semua parti-parti komponen BN.“Umno ingin merakamkan penghargaan dan terima kasih kepada Tajuddin Abdul Rahman yang sebelum ini menggalas amanah sebagai pengarah pilihan raya Umno,” katanya dalam satu kenyataan hari ini.Kenyataan itu dikeluarkan selepas audio dipercayai suara Tajuddin dalam mesyuarat Majlis Kerja Tertinggi (MKT) Umno mengkritik tindakan Zahid untuk menarik diri daripada kerajaan Perikatan Nasional.“Jika kita keluar sekarang, anda fikir kerajaan akan jatuh? Mereka mungkin akan bersama DAP, untuk dapatkan persefahaman. DAP akan sokong, ia mungkin tak perlu masuk kerajaan, mereka hanya perlu berikan undi sahaja.“Apa yang akan terjadi kepada Umno?” katanya.Bekas pengerusi Prasarana itu antara barisan pimpinan yang lantang menentang Zahid, selain pemimpin Umno Kelantan Alwi Che Ahmad, Timbalan Menteri Belia dan Sukan, Reezal Merican Naina Merican, Noh Omar dan Bung Moktar Radin.


Dakwaan pelajar pelatih tak dibayar elaun sedang diteliti Kementerian Sumber Manusia, kata PM

Perdana Menteri Anwar Ibrahim hari ini berkata beliau sedang menunggu laporan berkaitan dakwaan terdapat pelajar pelatih yang tidak dibayar elaun ketika menjalani tempoh latihan industri.
Beliau berkata laporan mengenai perkara itu pada ketika ini sedang diteliti Kementerian Sumber Manusia (KSM).
“(Laporan itu) sudah dibawa. KSM sudah ambil. Sekarang ini sudah diangkat dan saya tunggu laporan,” katanya kepada pemberita ketika ditanya dakwaan terdapat pelajar pelatih yang menjalani latihan industri di kementerian, agensi atau jabatan kerajaan serta syarikat swasta, tidak dibayar elaun.
Anwar turut memaklumkan beliau akan meneliti sebarang cadangan bagi mewujudkan sebuah akta khas untuk melindungi kebajikan pelajar pelatih.
“Insya-Allah bila kertas (cadangan) itu sampai kepada Kementerian Kewangan dan kepada saya, saya akan ambil tindakan yang wajar,” katanya selepas merasmikan Seminar Fikrah Siddiq Fadzil di Dewan Bahasa dan Pustaka (DBP), di Kuala Lumpur hari ini.


Jepun berdepan cuaca panas melampau

Suhu di seluruh Jepun pada Rabu dijangka mencatat bacaan tertinggi setakat tahun ini, menurut Agensi Meteorologi Jepun (JMA).
JMA menyeru orang ramai supaya mengambil langkah berjaga-jaga berdepan strok haba.
Menurut agensi terbabit, fenomena Foehn, di mana angin panas dari pergunungan mendorong peningkatan suhu, menyebabkan bacaan suhu meningkat dan mengakibatkan cuaca kering di sebahagian besar kawasan Pasifik, timur dan utara Jepun, lapor Xinhua.
Beberapa kawasan mencatat suhu tinggi yang kebiasaannya hanya direkodkan pada Jun atau Julai.
Cuaca panas pada siang hari boleh mencecah sekitar 36 darjah Celsius di Bandar Maebashi Prefektur Gunma dan 35 darjah Celcius di Bandar Chichibu Wilayah Saitama, menurut JMA.


KLIA terima penerbangan antarabangsa pertama selepas sempadan dibuka

Pesawat Saudi Airlines dari Jeddah, Arab Saudi menjadi pesawat pertama mendarat di Lapangan Terbang Antarabangsa Kuala Lumpur (KLIA) sempena pembukaan sempadan negara secara rasmi hari ini.Pesawat yang turut membawa bersama jemaah umrah tempatan itu tiba kira-kira 1 pagi tadi.Sementara itu, sebuah pesawat sewa khas dari Yangon, Myanmar yang membawa 21 penumpang tiba kira-kira 3.15 pagi di KLIA.Seorang penumpang, Mohd Akram Amri, 35, berkata urusan kepulangannya dari Myanmar ke Malaysia kali ini lebih mudah dan cepat dengan hanya kira-kira 10 minit berbanding lebih dua jam sebelum ini.“Sebelum sempadan dibuka, masa itu ketat, ada ujian RT-PCR dan kena kuarantin 14 hari tapi sekarang proses lebih senang apabila sempadan dah buka,” kata bapa kepada empat anak yang bekerja selama tiga bulan di luar negara.Berdasarkan paparan jadual penerbangan di KLIA, sekurang-kurangnya 17 penerbangan antarabangsa akan tiba di KLIA antaranya dari Jeddah, Arab Saudi; Yangon, Myanmar; Kathmandu, Nepal; Dhaka, Bangladesh; Melbourne, Australia; Chennai dan Hyderabad, India; London-Heathrow; Jakarta, Indonesia;  Muscat, Oman; Singapura dan Doha, Qatar sehingga 9.30 pagi ini.Pada 8 Mac lepas, Perdana Menteri Ismail Sabri Yaakob mengumumkan sempadan negara dibuka semula pada 1 April selari dengan perancangan negara memasuki Fasa Peralihan ke Endemik.


Kementeri komunikasi, telco akan bincang untuk turunkan harga perkhidmatan

Kementerian Komunikasi dan Digital (KKD) sedang mengadakan perbincangan dengan syarikat telco bagi menurunkan harga perkhidmatan telekomunikasi di negara ini.
Menterinya Fahmi Fadzil berkata beliau telah meminta Suruhanjaya Komunikasi dan Multimedia Malaysia (SKMM) serta syarikat telco melakukan kajian bagi memenuhi aspirasi rakyat yang inginkan perkhidmatan telekomunikasi lebih murah.
“Saya sedang bincang dengan SKMM dan telco apa yang boleh kita buat untuk kurangkan kos. Ramai anak muda harapkan harga Internet dan talian lebih murah, jadi saya minta mereka kaji apa yang kita boleh lakukan sekarang.
“Mungkin dalam minggu yang akan datang saya ada pengumuman khas,” katanya dalam slot program ALFA yang bersiaran di Facebook Nasional FM hari ini.
Turut hadir Ketua Pengarah Penyiaran Che Roslan Che Daud.


Saya fokus tangani Covid-19, kata Muhyiddin tentang Anwar ke Istana

Muhyiddin Yassin hari ini dilihat tidak begitu mengambil berat tentang panggilan mengadap Anwar Ibrahim ke Istana Negara, mengatakan beliau sibuk menumpukan perhatian menguruskan negara yang berdepan dengan pandemik Covid-19.Perdana menteri berkata, beliau menyerahkan kepada Yang di Pertuan Agong untuk membuat pertimbangan terhadap dakwaan presiden PKR yang mengatakan beliau mempunyai sokongan “kukuh dan meyakinkan” untuk menjatuhkan kerajaan.“Saya masih berada di sini sebagai perdana menteri, saya perlu uruskan negara,” kata perdana menteri pada sidang media bersama beberapa media di Putrajaya hari ini.“Saya serahkan kepada Yang di Pertuan Agong.”Ini merupakan kali pertama Muhyiddin mengadakan sidang media sejak dilantik sebagai perdana menteri pada Mac.Muhyiddin berkata, beliau yakin Agong akan bertindak berdasarkan Perlembagaan negara.Muhyiddin berkata, beliau tidak mengikuti perkembangan hari ini melibatkan Anwar kerana sibuk membincangkan perkembangan terkini pandemik Covid-19 bersama Majlis Keselamatan Negara (MKN).“Tumpuan utama saya sekarang adalah segalanya tentang Covid-19 dan baik pulih ekonomi,” katanya.Kenyataan Muhyiddin dikeluarkan tidak berapa lama selepas terdapatnya pertentangan Anwar dan Istana Negara mengenai persembahan majoriti untuk membentuk kerajaan.Pada sidang media hari ini Anwar mendakwa sudah memberikan “dokumen sahih” untuk membuktikan memiliki majoriti untuk menjatuhkan Muhyiddin.Bagaimanapun, Istana Negara dalam satu kenyataan selepas itu mengatakan Anwar belum menyerahkan senarai nama ahli Parlimen yang dikatakan “kukuh dan meyakinkan” menyokongnya.


MMA gesa kerajaan senaraikan sektor kesihatan swasta untuk vaksinasi fasa 1

Persatuan Kesihatan Malaysia (MMA) hari ini menggesa kerajaan untuk memasukkan pekerja kesihatan dari sektor swasta sebagai penerima vaksin fasa pertama dalam Program Imunisasi Kebangsaan 2021 kerana golongan itu berdepan dengan risiko jangkitan Covid-19.Menurut Pengerusi MMA Dr Subramaniam Muniandy, anggota perubatan dari sektor swasta adalah antara golongan yang awal berdepan dengan pesakit dan wajar diberikan keutamaan.“Doktor dari klinik swasta menjadi tempat rawatan pertama bagi pesakit bergejala dan sekiranya berlaku kejadian positif.“Sebilangan klinik terpaksa ditutup selama 14 hari manakala doktor bersama kakitangan perlu menjalani tempoh kuarantin,” katanya dalam satu kenyataan hari ini.Program Imunisasi Kebangsaan 2021 dilaksanakan dalam tiga fasa bermula 24 Februari, melibatkan 500,000 anggota barisan hadapan.Fasa 2 dan 3 bermula pada April 2021 hingga Februari 2022.Lebih kurang 23.1 juta penduduk akan menerima vaksin sehingga Mei depan selepas.MMA berkata kerajaan perlu mengkaji semula klasifikasi barisan hadapan yang melibatkan pekerja kesihatan dari sektor swasta termasuk doktor gigi. Golongan ini harus dimasukkan ke dalam Kategori 1.“Meletakkan pekerja kesihatan dari sektor swasta dalam Kategori 2 dalam garis panduan program vaksin Covid-19 kebangsaan menunjukkan mereka tidak diiktiraf seagai bahagian penting sistem keshatan perdana dan akan melambatkan usaha pembendungan Covid-19,” kata Subramaniam.Beliau menambah klinik pergigian dan kakitangannya turut terdedah dengan risiko Covid-19 kerana menerima pesakit tidak berlitup muka.Meletakkan barisan hadapan ini dalam kategori 1 adalah sejajar dengan seruan WHO yang mahu vaksin diberikan kepada semua pekerja kesihatan.


Buka restoran sampai pagi tarik budaya lepak sekali lagi?

Ketika detikan jam menghampiri tengah malam, jalan-jalan di Setiawangsa, Kuala Lumpur satu persatu menjadi sunyi.Beberapa pejalan kaki mulai bergegas pulang, dan lampu di bangunan ditutup.Namun, di satu lokasi komersial, kenderaan memenuhi kawasan parkir, kerumunan orang ramai, kebisingan dan keriuhan masih berterusan.Dilihat cuai dan tidak mempedulikan waktu yang sudah menjangkau tengah malam, kira-kira 50 orang pengunjung yang kebanyakannya terdiri daripada golongan belia, sedang menikmati makanan lewat malam di sebuah restoran mamak.Satu kumpulan bermain permainan dalam talian, sementara satu lagi kumpulan sedang menikmati shisya dan vape.Tawa dan perbualan mereka berlaga dengan bunyian bising dari dapur sambil pelayan sibuk mengambil pesanan.Mereka memenuhi meja tanpa penjarakan antara satu sama lain, tingkah laku yang tidak sepatutnya dilakukan ketika ibu negara merekodkan ratusan kes Covid-19 setiap hari, sementara kes harian negara yang turut meningkat sehingga 3,000 kes untuk beberapa hari.Seorang kakitangan di sebuah restoran di daerah itu yang tidak mahu disebutkan namanya berkata bahawa keadaan orang ramai seperti itu sudah biasa dilihat setiap malam sejak Ramadan bermula.“Mereka datang sebelum tengah malam dan ‘lepak’,” katanya, menggunakan perkataan Melayu yang biasa digunakan bagi menggambarkan aktiviti berpeleseran.“Kadang-kadang mereka menggabungkan meja. Jumlah mereka akan berkurang pada pukul 2 pagi ketika kami nak tutup restoran.”Adegan serupa dapat dilihat di Wangsa Maju di mana pelanggan duduk dalam kumpulan besar, terdiri lebih dari 10 orang, bahkan melewati lebih dari pukul 2 pagi.Tinjauan lokasi oleh MalaysiaNow mendapati bahawa tidak ada seorang pun daripada mereka yang mengamalkan penjarakan fizikal minimum satu meter.Seorang pekerja restoran yang juga tidak mahu disebutkan nama berkata mereka berusaha untuk tidak mengganggu pelanggan mereka walaupun terdapat pelanggaran SOP yang jelas.“Ini bulan puasa, dan kami tidak mahu menimbulkan rasa tidak senang bagi pelanggan,” katanya.Dia menambah bahawa semua tingkah laku pengunjung dapat dilihat di CCTV.Justeru, katanya, pihak pengurusan “pasti tahu mengenai perkara ini”.“Tetapi kami tidak diberitahu apa-apa berhubung perkara tersebut,” katanya.Percubaan MalaysiaNow untuk menghubungi pemilik restoran dan persatuan perniagaan itu bagaimanapun tidak berjaya.Jangkitan Covid-19 melonjak di banyak tempat di negara ini, mencetuskan kebimbangan jumlahnya akan mencapai 4,000 sehari, satu angka yang direkodkan pada bulan Februari, semasa perintah kawalan pergerakan (PKP) 2.0 dilaksanakan.Mohd Yusof Abdul Rahman, timbalan presiden Persekutuan Persatuan Pengguna Malaysia, berkata bahawa ini adalah keadaan yang berlaku di beberapa restoran mamak dan restoran lain di negeri-negeri yang berada dalam keadaan status PKP bersyarat (PKPB) dan PKP pemulihan (PKPP).Katanya, restoran-restoran itu diberi lampu hijau pada 12 April untuk terus dibuka sehingga 6 pagi pada bulan Ramadan.“Melepak memang berlaku di beberapa restoran pada bulan Ramadan,” katanya.“Pelanggan yang melepak memerlukan lebih dari satu jam duduk di restoran, bukan untuk makan tetapi untuk berbual dengan rakan.”Yusof menyarankan agar pengurusan restoran menggunakan kebijaksanaan mereka untuk mengingatkan pelanggan dengan sopan untuk menjaga penjarakan fizikal, atau memasang poster yang memberi tahu pelanggan tentang had waktu untuk duduk di premis.Beliau turut berkata persoalan sama ada untuk terus membenarkan pelanggan makan di premis atau tidak adalah dilema bagi kerajaan ketika ini.“Kita pernah jalani larangan makan di restoran dalam PKP sebelum ini.“Tetapi restoran pasti akan tidak senang hati jika larangan ini dikenakan sekarang, kerana mereka akan kehilangan pelanggan.”Yusof berkata, perkata ini menjadi tanggungjawab orang ramai bagi memastikan setiap anggota masyarakat mematuhi SOP.Orang ramai turut dinasihatkan untuk tidak mengambil hati atau kecewa sekiranya mereka diingatkan oleh pekerja restoran tentang pematuhan SOP.Presiden Persatuan Perubatan Malaysia Dr M Subramaniam mendesak pegawai penguatkuasa untuk melakukan pemeriksaan lokasi secara berkala bagi memastikan restoran mematuhi SOP.“SOP penjarakan fizikal satu meter mesti dipatuhi dengan ketat kerana orang ramai boleh terdedah kepada risiko jangkitan ketika pelitup wajah mereka dibuka ketika makan.“Waktu makan juga perlu dihadkan kerana terdapat kekurangan penguatkuasaan di restoran pada waktu tengah malam,” katanya dalam satu kenyataan kepada MalaysiaNow.Beliau turut berkata bahawa restoran juga boleh mempromosi makanan bungkus untuk membantu menurunkan risiko jangkitan Covid-19 dengan menawarkan harga yang lebih rendah daripada makan di premis.“Orang harus digalakkan makan di luar, terutama sekarang ketika kes Covid-19 berada pada tahap yang membimbangkan,” katanya.


Hampir 25% kanak-kanak lengkap divaksinasi, 43.3% terima dos pertama

Sejumlah 881,602 atau 24.8% kanak-kanak berumur  lima dan 11 tahun di Malaysia lengkap menerima vaksin di bawah Program Imunisasi Covid-19 Kebangsaan untuk Kanak-kanak (PICKids) setakat semalam.Menurut laman web CovidNow, sebanyak 1,538,685 kanak-kanak atau 43.3% daripada kumpulan itu telah menerima sekurang-kurangnya satu dos vaksin tersebut.Bagi remaja berumur 12 hingga 17 tahun, sebanyak 2,895,394 atau 93.1% telah lengkap vaksinasi manakala 2,993,097 atau 96.2% menerima sekurang-kurangnya satu dos vaksin.Dalam masa sama, sejumlah 16,038,512 atau 68.2% golongan dewasa telah menerima dos penggalak manakala 22,967,541 atau 97.6% telah lengkap dua dos dan 23,243,696 atau 98.8% menerima sekurang-kurangnya satu dos vaksin.Sebanyak 11,121 dos vaksin Covid-19 harian diberikan semalam melibatkan 1,959 dos pertama, 7,539 dos kedua dan 1,623 dos penggalak, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) sebanyak 70,345,153.Sementara itu, menurut portal GitHub KKM, sebanyak dua kes kematian akibat Covid-19 direkodkan semalam dengan satu kes masing-masing di Negeri Sembilan dan Perak.Jumlah berkenaan adalah angka terendah direkodkan selepas kali terakhir angka sama direkodkan pada 16 April tahun lepas.


Dua pengarah didakwa guna logo halal tanpa perakuan

Sebuah syarikat pembekal daging dan dua pengarah syarikat itu mengaku tidak bersalah di Mahkamah Sesyen, Johor Bahru hari ini, atas pertuduhan menggunakan logo halal tanpa diperakui pihak berkuasa, awal bulan ini.Raihanah Cold Storage Sdn Bhd, yang diwakili Rahman Sheikh Abdullah, 44, dan Raihanah Kasim, 42, selaku Orang Kena Saman (OKS) dan merupakan pemilik dan pengarah syarikat Raihanah Enterprise, mengaku tidak bersalah terhadap pertuduhan terbabit selepas pertuduhan dibacakan di hadapan Hakim Mohamad Haldar Abdul Aziz.Mengikut pertuduhan pertama, syarikat Raihanah Cold Storage yang diwakili pasangan suami isteri itu didakwa memperakui bahawa perkhidmatan berhubung dengan syarikat tersebut adalah halal dengan menggunakan logo halal tanpa diperakui halal oleh pihak berkuasa berwibawa, pada sebuah lori jenama Isuzu.Mengikut pertuduhan kedua, Rahman dan Raihanah, dituduh secara bersama selaku pemilik syarikat Raihanah Enterprise melakukan kesalahan sama, pada sebuah lori jenama Mitsubishi.Syarikat Raihanah Cold Storage dan kedua-dua pengarah syarikat tersebut didakwa melakukan perbuatan terbabit di premis perniagaan Raihanah Cold Storage Sdn Bhd, di Taman Perniagaan Setia, di sini, kira-kira 1 tengah hari, 1 Disember lepas.Raihanah Cold Storage didakwa mengikut Perenggan 8 (a) Perintah Perihal Dagangan (Perakuan dan Penandaan Halal) 2011 yang boleh dihukum di bawah Perenggan 8 (A) perintah yang sama yang memperuntukkan hukuman denda maksimum RM200,000 dan bagi kesalahan kedua atau yang berikutnya, denda sehingga RM500,000.Rahman dan Raihanah selaku pengarah syarikat, pula didakwa mengikut Perenggan 8 (a) Perintah Perihal Dagangan (Perakuan dan Penandaan Halal) 2011 yang boleh dihukum di bawah Perenggan 8 (B) perintah yang sama dan dibaca bersama Seksyen 34 Kanun Keseksaan, yang memperuntukkan hukuman denda maksimum RM100,000 atau penjara tidak melebihi tiga tahun atau kedua-duanya dan bagi kesalahan yang kedua atau berikutnya, denda tidak melebihi RM250,000 atau dipenjarakan selama tidak melebihi lima tahun, atau kedua-duanya.Pendakwaan dikendalikan Timbalan Pendakwa Raya T. Ashvinii, yang memohon mahkamah mengenakan wang jaminan masing-masing RM50,000 dengan seorang penjamin terhadap Rahman dan Raihanah bagi pertuduhan kedua itu, memandangkan kes logo halal mendapat liputan meluas media dan turut dibincangkan di Parlimen.Peguam Lau Kok Guan dan Noor Liana Hashim yang mewakili pasangan itu, bagaimanapun, merayu jaminan dikurangkan dengan alasan syarikat itu masih beroperasi dengan memiliki 20 pekerja selain pasangan suami isteri itu menanggung empat anak berumur antara 10 dan 20 tahun.Mahkamah kemudian membenarkan pasangan itu diikat jamin masing-masing RM40,000 dengan seorang penjamin dan menetapkan 19 Januari depan untuk sebutan semula kes tersebut.


PAS masih terbuka bentuk gabungan politik hadapi PRU15

PAS masih terbuka untuk membentuk gabungan dengan mana-mana parti politik bagi menghadapi Pilihan Raya Umum Ke-15 (PRU15), kata Setiausaha Agungnya, Takiyuddin Hassan.
Beliau berkata selagi belum tiba hari penamaan calon, semua parti termasuk PAS masih mempunyai pilihan untuk menyertai atau mewujudkan sebarang gabungan politik.
"Bagi saya bila Parlimen dibubarkan, selagi belum sampai hari penamaan calon, segalanya mungkin berlaku. Semua perkara boleh berlaku, pembentukan gabungan-gabungan itu boleh berlaku sehinggalah hari penamaan calon.
"Hari penamaan calon menentukan satu-satu parti itu di dalam gabungan mana dan sebagainya. Jadi saya rasa belum berakhir sekiranya ada parti ingin membuat atau mewujudkan gabungan," katanya.
Beliau yang juga Menteri Tenaga dan Sumber Asli berkata demikian pada sidang media selepas merasmikan Karnival KetSA @ Kota Bharu Prihatin anjuran Kementerian Tenaga dan Sumber Asli (Ketsa) hari ini.
Ketika ditanya sama ada keputusan PAS untuk memperkukuhkan kerjasama dalam Perikatan Nasional (PN) atas prinsip penyatuan ummah juga bererti parti itu menolak Muafakat Nasional (MN), Takiyuddin yang juga ahli Parlimen Kota Bharu menafikan dakwaan itu.
"Kenyatan itu mengukuhkan hubungan dengan PN kerana PAS ini adalah gabungan PN...tetapi ada jumpa (dalam) kenyataan menyatakan kita (PAS) memutuskan hubungan dengan MN? Ada atau tidak?," soal beliau.
Mengenai kenyataan Presiden Bersatu Muhyiddin Yassin bahawa parti itu sedia untuk mempertimbangkan mengenai jalinan kerjasama dengan Parti Pejuang Tanah Air (Pejuang) pada PRU15, Takiyuddin berkata PAS tidak dimaklumkan mengenai perkara tersebut.
"Dia (Bersatu) belum minta pandangan kita, saya boleh mengesahkan. Ura-ura itu saya tidak tahu betul atau tidak, kalau betul perkara itu belum dalam pengetahuan kita...kita tidak dirujuk atau diberitahu.
"Berada dalam satu keluarga nak buat apa-apa kita berbincang. Contohnya, PAS berbincang dengan UMNO, kita maklumkan dengan Bersatu secara rasmi," katanya.


Rishi Sunak mohon maaf tak pakai tali pinggang keledar

Perdana Menteri United Kingdom (UK) Rishi Sunak mengaku melanggar undang-undang kerana tidak memakai tali pinggang keledar semasa merakam video di tempat duduk penumpang di bahagian belakang kereta yang sedang bergerak, lapor Agensi Anadolu.
Sunak menanggalkan tali pinggang keledarnya untuk merakam video, menurut Downing Street.
"Itu adalah kesilapan spontan," kata jurucakap perdana menteri kepada akhbar Guardian.
Perdana menteri mengaku kesilapannya serta memohon maaf dan beliau mengakui bahawa semua orang wajib memakai tali pinggang keledar, kata jurucakap itu.
Video itu yang disiarkan di akaun Instagram Sunak sudah pun dipadamkan.
Sesiapa yang memandu atau menaiki kenderaan tanpa memakai tali pinggang keledar melanggar undang-undang dan mungkin berdepan denda sehingga £500 (AS$619), menurut kempen keselamatan kerajaan Sunak.


Majikan swasta digesa beri kelepasan cuti am pada Jumaat, Sabtu sempena PRU

Menteri Sumber Manusia M Saravanan menggesa pihak majikan sektor swasta mempertimbangkan pelepasan cuti am pada Jumaat dan Sabtu ini bagi memberi peluang kepada pekerja menunaikan tanggungjawab sebagai pengundi.
Beliau berkata hal ini bagi memenuhi tujuan dan hasrat pemberian hari kelepasan itu oleh kerajaan persekutuan dalam menggalakkan rakyat Malaysia keluar mengundi sempena Pilihan Raya Umum ke-15 (PRU15), Sabtu ini.
Katanya, cuti umum itu diisytiharkan di bawah Seksyen 8, Akta Hari Kelepasan 1951 (Akta 369) yang merupakan cuti am diperuntukkan kepada pekerja di sektor swasta menurut Seksyen 60D(1)(b) Akta Kerja 1955.
“Menurut peruntukan ini, majikan boleh menggantikan mana-mana hari lain sebagai ganti cuti am bergaji kepada pekerja,” katanya dalam satu kenyataan hari ini.
Justeru, Saravanan berkata majikan dikehendaki memaklumkan kepada pekerja sama ada memilih tarikh pada 18 dan 19 Nov sebagai hari cuti am atau menggantikannya dengan tarikh-tarikh lain.
Sekiranya tiada penggantian, pekerja yang bekerja pada tarikh berkenaan layak menerima kadar gaji bagi cuti am, katanya.
Kerajaan mengumumkan cuti umum di seluruh negara pada Jumaat dan Sabtu ini untuk memudahkan pergerakan rakyat Malaysia ke lokasi mengundi, manakala negeri yang menjadikan Jumaat dan Sabtu sebagai hari kelepasan mingguan maka Ahad, 20 Nov ditetapkan sebagai hari kelepasan tambahan.


Wakil rakyat PH berhimpun di Parlimen gesa sidang diadakan

Hanya sekitar 65 dari 88 ahli Parlimen Pakatan Harapan (PH) hadir dalam satu pertemuan yang diadakan di Parlimen hari ini sebagai langkah memberi tekanan kepada kerajaan untuk segera mengadakan sidang Dewan Rakyat ketika tempoh darurat.Himpunan ini dilaporkan telah dirancang Presiden PKR Anwar Ibrahim pada hari ini yang sama waktu dengan taklimat program vaksinasi Covid-19 kebangsaan oleh Khairy Jamaluddin pagi tadi.Ketua pembangkang, Anwar Ibrahim dalam satu sidang video dalam laman Facebook sekali lagi mengemukakan bantahan kenapa sidang Dewan Rakyat digantung.Anwar berpendapat kenyataan dikeluarkan Istana Negara berhubung isu penggantungan Parlimen menunjukkan pendirian kerajaan adalah “tidak tepat”.Malah, katanya, keadaan ini menyebabkan Malaysia dilihat sama seperti Myanmar yang kini ditadbir oleh junta tentera.“Maka apabila perdana menteri menegur Myanmar sepatutnya Myanmar (pula boleh) tegur perdana menteri sebab tidak memiliki alasan munasabah menggantung Parlimen.”Sebelum ini, Yang di-Pertuan Agong Sultan Abdullah Sultan Ahmad Shah memberi pandangan darurat tidak menghalang Dewan Rakyat untuk bersidang dan baginda hanya menunggu keputusan perdana menteri.“Kalau kita tahu kaedah Perlembagaan dan institusi negara, apabila Agong memberi pandangan begitu, maknanya ia memberi gambaran jelas bahawa pandangan kerajaan untuk menggantung Parlimen adalah tidak tepat.”Sementara itu menurut Anwar isu lain yang turut dibincangkan hari ini ialah mengenai pengambilan vaksin Covid-19 serta kadar pengangguran yang semakin serius.Tambahnya angka-angka yang diberikan kerajaan mengenai situasi semasa pengangguran hanyalah untuk melunakkan orang ramai sedangkan keadaan sebenar adalah sebaliknya.Pembangkang juga katanya membincangkan isu pendidikan yang “haru-biru” kesan daripada keputusan dibuat secara tergopoh-gapah, termasuk membabitkan kekangan peranti untuk pelajar.


Masih relevankah kahwin di usia muda?

Kahwin pada usia yang muda bukanlah sesuatu yang janggal di Malaysia. Hal ini seolah-olah menjadi trend yang sering berlaku dalam kalangan masyarakat Melayu.
Dalam Islam, perkahwinan bukan sesuatu yang mudah berlandaskan nafsu semata-mata tetapi memerlukan tanggungjawab dan komitmen yang besar untuk dipikul.
Jika perkahwinan itu hanya berpandukan nafsu, sudah tentu ia tidak akan bertahan lama.
Pada hari ini, ramai pasangan muda yang membuat keputusan untuk mendirikan rumah tangga terutamanya dalam kalangan pelajar institusi pengajian tinggi (IPT).
Fenomena ini dapat dilihat setelah mereka berkongsi foto dan video di media sosial seperti Facebook, Tiktok, Twitter dan Instagram.
Persoalannya, adakah mereka bersedia dengan status perkahwinan pada usia muda? Atau hanya mengikut trend selepas melihat ramai rakan-rakan dan kenalan sebaya yang berkahwin pada usia muda?
Pasangan kahwin muda juga antara penyumbang kepada statistik penceraian yang berlaku di Malaysia.
Menurut kenyataan media bagi perangkaan perkahwinan dan perceraian di Malaysia, pada 2021, kadar perceraian am bagi lelaki Islam adalah 8.3 bagi setiap 1000 penduduk lelaki Islam berumur 18 tahun dan lebih.
Manakala, kadar perceraian bagi perempuan Islam mencatatkan 8.7 bagi setiap 1000 penduduk perempuan Islam berumur 16 tahun dan lebih yang berkahwin.
Mengapa hal ini boleh berlaku? Adakah perkahwinan yang berakhir dengan penceraian itu yang diimpikan oleh anak muda sekarang?
Penulis sebagai seorang pelajar di sebuah universiti tempatan sendiri merasakan perkahwinan pada usia yang muda bukanlah sesuatu yang wajar.
Waktu yang seharusnya digunakan untuk belajar, membuat tugasan, atau dengan erti kata lain, waktu untuk pelajar menikmati zaman universiti itu sendiri akan terikat dengan komitmen perkahwinan.
Kewangan yang belum kukuh
Mereka yang berkahwin pada usia muda terutamanya bagi pelajar IPT yang masih belum memiliki kerja tetap berisiko untuk mengalami masalah kewangan selepas berkahwin.
Bagaimana pasangan ini boleh terfikir untuk mendirikan rumah tangga sedangkan majlis perkahwinan mereka sendiri ditanggung oleh ibu bapa?
Duit bukan segalanya tetapi segalanya memerlukan duit. Hatta masuk ke tandas awam juga memerlukan duit.
Inikan pula dengan perbelanjaan selepas berkahwin, komitmen akan menjadi lebih tinggi berbanding ketika zaman bujang.
Sudah semestinya sang suami perlu menyediakan kehidupan yang selesa untuk anak dan isteri sebagaimana mereka dibesarkan oleh keluarga mereka.
Kegagalan sang suami menyediakan kehendak isteri akan menjurus kepada runtuhnya rumah tangga yang dibina.
Perkahwinan bukan keindahan semata-mata seperti yang diceritakan di dalam novel atau di kaca televisyen, tetapi setiap pasangan perlu menghadapi cabaran dan dugaaan dalam berumahtangga walaupun hanya sekecil zarah.
Ilmu rumah tangga yang cetek
Dalam Islam, perkahwinan sangat dianjurkan untuk membentuk institusi kekeluargaan. Oleh itu, pasangan harus bersedia dari segala aspek terutama ilmu berumahtangga agar pasangan lebih bersedia menjalani kehidupan selepas bergelar suami isteri.
Jika pasangan ini berkahwin dalam usia yang terlampau muda, sempatkah mereka mempelajari segala ilmu tersebut? Mereka hanya sekadar berkahwin dengan tergesa-gesa tanpa ilmu di dada.
Penulis sendiri mempunyai seorang kenalan yang berkahwin pada usia yang muda.
Namun, perkahwinan mereka tidak kekal lama dek kurangnya persefahaman antara suami dan isteri. Akhirnya, perkahwinan mereka terhenti sekerat jalan dengan seorang cahaya mata yang menjadi tanggungjawab mereka.
Kasihan anak ini perlu dibesarkan dengan keadaan ibu bapa yang terpisah kerana penceraian yang mereka lafazkan sendiri. Sebab itu pentingnya ilmu rumah tangga untuk dipelajari supaya sesebuah perkahwinan dapat dibina dengan kasih sayang, kebahagiaan, pengorbanan dan keikhlasan.
Tidak dinafikan, ada pasangan yang berkahwin pada usia yang muda tetapi dapat mengharungi bahtera perkahwinan mereka dengan jayanya.
Tidak semua perkahwinan pasangan muda berakhir dengan penceraian. Namun, alangkah baiknya jika setiap pasangan dapat menyediakan payung sebelum hujan, bersedia untuk sebarang kemungkinan.
Buat anak muda, kejar cita-cita sebelum memasang niat untuk berumahtangga. Penuhkan ilmu di dada supaya lebih bersedia.
Jika sudah jodoh, tidak akan ke mana. Jangan terlampau tergesa kerana bimbang badan akan binasa.
Aisah Jumfrizal adalah pembaca MalaysiaNow.


Ada apa dengan istilah ‘wilayah’,’negeri’?

Baru-baru ini, alam netizen mengalami sedikit gegaran ringan mengenai kononnya pertukaran istilah negeri kepada wilayah dalam merujuk negeri-negeri Sabah & Sarawak.Ini ekoran suatu kenyataan oleh Perdana Menteri (PM) kita di Sarawak baru-baru ini di mana beliau merujuk kepada Sabah dan Sarawak sebagai sebuah wilayah.Jelas, PM kita pun satu, main cakap sahaja sesuatu tanpa menyedari yang dia sedang memberi komen terhadap satu isu berapi dan lupa yang kita sedang hidup di era di mana silap koma pun boleh cetuskan kekeliruan dan polemik politik yang liar.Jadi ada apa dengan polemik ini dan mengapa  rakyat Malaysia di Sabah dan Sarawak cepat terbakar jiwa dengan isu istilah ini.Mari kita kaji sedikit konteks dan maksudnya.Sesuatu istilah yang digunakan secara rasmi dalam perundangan tertinggi danurusan politik negara adalah berasaskan konteks pembudayaan bahasa dari aspek sejarah dan warisan tradisi sosio politik sesebuah negara.Jelas di sini, sebagai negara bekas jajahan Inggeris, kita mewarisi sistem dan istilah-istilah politik yang membawa maknanya tersendiri.Ini termasuk istilah “state” atau negeri.Jika dirujuk dari aspek perundangan, menurut Perlembagaan India (Artikel 12) yang juga seperti Malaysia yang amalkan sistem Westminster, istilah “state” adalah istilah yang menanda rujuk sesuatu kesatuan dan negeri, Parlimen dan badan perundangan negara dan semua pihak berkuasa tempatan atau lain-lain dalam wilayah India atau di bawah kawalan pemerintah India.Mahkamah Agung India juga menjelaskan interpretasi tujuan istilah “state” sangat dekat dengan fungsi pemerintah atau kedaulatan.Sebenarnya, istilah “state” juga adalah suatu bidang kuasa yang diwujudkan oleh Perlembagaan kepada sesuatu wilayah untuk diberi kuasa untuk membuat undang-undang.Jadi apakah tidak sesuai untuk merujuk Sabah dan Sarawak sebagai “state” ataupun negeri?Istilah “wilayah” pula dalam ertikata sistem amalan Westminster adalah bererti kawasan di bawah sesuatu pemerintahan.Wilayah adalah kawasan tanah yang merupakan sebahagian dari negara, mirip dengan negeri atau daerah.Ia juga membawa maksud wilayah tanah yang dikuasai politik oleh negara luar ataupun koloni.Seperti mana Kanada pernah menjadi wilayah jajahan British dan juga contohnya Wilayah Persekutuan Kuala Lumpur adalah ibu kota Persekutuan Malaysia ataupun wilayah jajahan kerajaan persekutuan.Jadi adalah sangat aneh jika kita hendak merujuk kepada Sabah dan Sarawak sebagai wilayah Malaysia yang membawa maksud Wilayah Jajahan Negara Melayu.Pasti ini bukan sesuatu yang membawa semangat inklusif dan menenggelamkan kedaulatan dan jati diri sosio politik Sabah dan Sarawak.Dalam kita hendak membina negara bangsa iaitu bangsa Malaysia, keseimbangan sejarah dan warisan sosio politik dan aturan istilah-istilahnya harus diperjelaskan dan difahami.Sememangnya pemikiran warganegara di Sabah dan Sarawak diolah dengan satu konstruksi sosial yang terlalu simplistik dan tanpa perdebatan sehingga menjadi sebahagian dari kebiasaan.Ini masanya untuk kerajaan mengkaji kesemua istilah istilah dan maksudnya dalam konteks Malaysia dan warisan sejarah dan kedaulatan dan jati diri dan kekendirian masyarakat Sabah dan Sarawak terutamanya masyarakat orang asal.Ini kerana penggunaan wilayah lebih sesuai digunakan untuk menandakan wilayah adat sesuatu etnik di bawah kerajaan negeri atau kuasa politik Sabah.Seperti yang dikatakan sebelumnya, istilah-istilah yang digunakan harus mencerminkan pembudayaan bahasa ditanah kita dari aspek sejarah dan amalan.Kita bukan Filipina atau Indonesia untuk mengunakan istilah wilayah atau provinsi seperti mana juga kita tidak gunakan istilah “gratis” untuk merujuk kepada free/percuma kerana kita tidak mewarisi budaya bahasa Belanda.Istilah Sabah Sarawak sebagai sebuah negeri tidak salah dan lebih tepat kerana ianya satu istilah yang merujuk kepada kuasa politik dan bidang kuasa berdaulat.Istilah wilayah mempunyai konotasi jajahan dan bermasalah dan merujuk kepada wilayah-wilayah jajahan British yang digabungan dalam persekutuan baru bekas jajahan British iaitu Malaya yang seterusnya menjadi Malaysia.Dalam tahun 2021, kita harus melangkah kedepan dan bergerak membina negara yang kita ingini secara bersama.Yang lebih penting, kuasa-kuasa dan tanggungjawab yang harus dimiliki oleh kerajaan negeri untuk mendirikan negeri dan masyarakatnya mengikut acuan warisan dan cabaran akan datang adalah lebih penting dari polemik istilah.Perlembagaan Malaysia jelas menandakan Persekutuan dinamai Malaysia terdiri daripada kesemua negeri-negeri di Malaysia, Wilayah Persekutuan dan wilayah bagi negeri  Sabah.Masa untuk bercakap mengenai apa maksud menjadi sebahagian dari Malaysia dan penyertaan Sabah dan Sarawak dalam membina negara ini sebagai rakan sekutu.Kita bersatu dalam kepelbagaian dan bersatu dalam satu rangka yang sama dengan mengiktiraf dari mana kita ini dan kemana kita akan pergi.Suara Bayu merupakan pembaca MalaysiaNow* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Mahkamah Persekutuan dengar permohonan semakan Najib batal sabitan kes SRC

Mahkamah Persekutuan dijadual mendengar permohonan Najib Razak untuk menyemak semula keputusan Mahkamah Persekutuan terdahulu yang mengekalkan sabitan serta hukuman penjara 12 tahun dan denda kerana menyeleweng RM42 juta dana SRC International Sdn Bhd, hari ini.
Bekas perdana menteri itu memohon untuk membatalkan keputusan yang dibuat oleh panel lima hakim Mahkamah Persekutuan diketuai Ketua Hakim Negara Tengku Maimun Tuan Mat pada 23 Ogos tahun lepas atau agar rayuannya didengar semula.
Panel terdahulu terdiri daripada Hakim Besar Sabah dan Sarawak Abang Iskandar Abang Hashim (sekarang Presiden Mahkamah Rayuan) serta hakim Mahkamah Persekutuan iaitu Mohamad Zabidin Mohd Diah (kini Hakim Besar Malaya), Nallini Pathmanathan dan Datuk Mary Lim Thiam Suan.
Panel baharu akan mendengar percubaan terakhir Najib melalui prosiding mahkamah untuk mengetepikan keputusan itu. Perbicaraan dijadualkan bermula pada 9 pagi. Najib, 69, kini sedang menjalani hukuman penjara 12 tahun di Penjara Kajang.
Pada 9 Januari lalu, hakim Tengku Maimun dalam sidang media berkata Mahkamah Persekutuan mempunyai hakim yang mencukupi untuk membentuk panel bagi mendengar permohonan semakan Najib.
Sementara itu ketika diminta mengulas mengenai permohonan semakan Najib, peguam Mohamed Haniff Khatri Abdulla, berkata pasukan peguam Najib perlu meyakinkan panel baharu yang mendengar semakan itu bahawa panel lama yang mendengar rayuan itu pada 23 Ogos tahun lepas, tidak memberikan pendengaran yang adil dalam kes tersebut.
“Jika mereka dapat meyakinkan mahkamah mengenai apa-apa isu yang menunjukkan Najib langsung tidak mendapat pendengaran yang adil, mahkamah boleh membatalkan perintah Mahkamah Persekutuan sebelum ini. Untuk mengetepikan perintah berkenaan, rayuan itu harus didengar semula kerana ia belum didengar lagi. Rayuan tersebut akan ditetapkan untuk pendengaran semula di hadapan panel lain.
“Apabila panel baharu mendengar rayuan baharu di Mahkamah Persekutuan, maka mereka boleh memutuskan perkara itu...sekiranya peguam Najib sekali lagi berjaya meyakinkan panel baharu bahawa keseluruhan sabitan oleh Mahkamah Tinggi dan keputusan mengekalkan sabitan oleh Mahkamah Rayuan juga cacat dari segi undang-undang maka mereka boleh mengetepikan sabitan tersebut,” kata peguam itu.
Bagaimanapun, Mohamed Haniff berkata jika permohonan semakan Najib ditolak, maka perkara itu akan berakhir kerana tiada lagi rayuan daripada semakan itu.
“Itulah pengakhiran keseluruhan prosiding kehakiman Najib dalam isu SRC,” katanya.
Pada 23 Ogos, hakim Tengku Maimun ketika menolak rayuan akhir Najib berkata peguam walaupun hadir dan ada dalam rekod mahkamah secara fizikal tetapi enggan berhujah walaupun selepas diminta mahkamah berulang kali, sehubungan itu mahkamah mempunyai kuasa untuk meneruskan rayuan mengikut Seksyen 92 Akta Mahkamah Kehakiman 1964.
Beliau berkata panel itu mempertimbangkan rayuan Najib dengan mengambil kira rekod rayuan termasuk petisyen rayuan yang mengemukakan 94 alasan rayuan, penghujahan yang difailkan di Mahkamah Rayuan serta penghakiman bertulis Mahkamah Tinggi dan Mahkamah Rayuan.
Sementara itu, peguam Nizam Bashir berkata Mahkamah Persekutuan mempunyai kuasa untuk mendengar permohonan semakan itu di bawah Peraturan 137 Kaedah-kaedah Mahkamah Persekutuan 1995.
“Untuk berjaya, perlu diingat bahawa apa-apa pelaksanaan bidang kuasa Peraturan 137 ini hanya akan dijalankan dengan teliti, dalam keadaan yang jarang berlaku dan luar biasa untuk mengelak ketidakadilan, permohonan mesti menunjukkan terdapat ketidakadilan atau penyalahgunaan proses mahkamah,” katanya.
Bekas ahli Parlimen Pekan itu juga memfailkan petisyen memohon pengampunan diraja atas sabitannya dalam kes SRC International.
Selain itu, Najib menerusi Tetuan Shafee & Co pada 5 Januari lepas memfailkan petisyen kepada Kumpulan Kerja Majlis Hak Asasi Manusia Pertubuhan Bangsa-Bangsa Bersatu Berkaitan Penahanan Arbitrari (UNWGAD).
Petisyen itu difailkan di pejabat Suruhanjaya Tinggi Geneva melalui penghujahan digital dan beliau memohon pembebasan atau perbicaraan semula berikutan pendengaran rayuan di Mahkamah Persekutuan yang didakwanya mempunyai kecacatan serius dan bertentangan dengan peraturan keadilan antarabangsa.


Peguam Amanah mohon maaf kepada ahli akademik UUM

Penganalisis politik dari Universiti Utara Malaysia Kamarul Zaman Yusoff berjaya membersihkan namanya yang tercemar ekoran fitnah Naib Ketua Pemuda Amanah Perak Mohd Fitri Asmuni.Dalam penghakiman persetujuan yang dicapai di depan hakim Mahkamah Tinggi Kuala Lumpur, Zulqarnain Hassan, Fitri bersetuju membuat kenyataan permohonan maaf terhadap plaintif.Kamarul yang diwakili peguam Mohd Harris Mohan Abdullah mengemukakan saman sivil di Mahkamah Tinggi Kuala Lumpur pada 28 Julai 2020 atas fitnah dari dua artikel ditulis dan disiarkan oleh Fitri di Facebook.Dua artikel yang dipertikaikan tersebut bertajuk “Dr Kamarul Yusoff, cybertrooper bertaraf doktor” dan “Dr Kamarul Zaman Yusoff kaki putar belit, Astora Jabat masa kini” masing-masing bertarikh 23 dan 25 Mei 2017 yang memfitnah Kamarul.Di dalam kenyataan permohonan maafnya hari ini, Mohd Fitri yang diwakili Peguam, Noorazmir Zakaria, mengakui telah membuat kenyataan-kenyataan termasuk mendakwa Kamarul tidak mengikut etika penulisan ilmiah dalam membahaskan subjek yang diketengahkan selain mendakwa beliau hanya penulis Facebook yang menyamar sebagai pengkritik dan merupakan “cybertrooper” bertaraf doktor.“Saya dengan rendah diri dan suci hati tanpa sebarang paksaan dan tanpa pengakuan terhadap liabiliti memohon maaf kepada Kamarul di atas penerbitan kedua-dua buah artikel tersebut yang telah mengguris hati beliau.“Saya juga menarik balik kenyataan-kenyataan tersebut serta berjanji tidak akan menerbitkannya kembali atau menerbitkan apa-apa kenyataan yang seumpama dengannya di masa hadapan.“Kenyataan ini dibuat atas semangat persahabatan dan saling hormat menghormati antara satu sama lain dan tidak ingin memanjangkan lagi kes ini di Mahkamah,” ujarnya di dalam kenyataan permohonan maaf di Facebook.Ketika dihubungi, Kamarul mengesahkan perkara ini dan menyifatkannya sebagai satu kemenangan moral yang akan menjadikan beliau lebih bersemangat di dalam menghadapi kes-kes saman fitnah lain yang beliau kemukakan.“Saya mengucapkan terima kasih kepada peguam saya yang mengusahakan cadangan penyelesaian ini dan kepada Mohd Fitri yang bersetuju untuk membuat kenyataan permohonan maaf dan menarik balik kenyataan-kenyataan tersebut.“Saya dinasihatkan untuk tidak menyebut apa-apa peranan hakim di dalam penyelesaian ini.“Kes saman terhadap Fitri ini sebenarnya hanyalah sebahagian kecil daripada kes-kes saman saya terhadap sekumpulan pemimpin DAP dan Amanah serta dua buah portal media, iaitu Malaysiakini dan Malaysia Dateline.“Tumpuan sebenar saya adalah kepada kes-kes saman fitnah saya terhadap lapn ahli Parlimen DAP, iaitu Lim Kit Siang, Lim Guan Eng, Teresa Kok, Chong Chieng Jen, Lim Lip Eng, Wong Kah Woh, Hannah Yeoh dan Steven Sim.“Kenyataan-kenyataan mereka, serta dua ahli Parlimen Amanah yang turut saya saman, iaitu Khalid Abdul Samad dan Mohamed Hanipa Maidin, lebih besar impaknya kerana mereka merupakan nama-nama besar dalam politik Malaysia,” katanya.Sehubungan itu, Kamarul juga berkata, kes ini sewajarnya menjadi pengajaran kepada ahli-ahli politik, khususnya mereka yang dari golongan pemuda, supaya tidak bersuara mengikut rasa dan lebih berhemah di dalam berhujah.“Golongan pemuda ini biasanya berdarah panas, tetapi masa sama mereka perlu memastikan hujah mereka rasional dan dipandu oleh fakta, dan tidak menggelar orang lain sesuka hati, bila sedar buat silap terus akui kesilapan dan mohon maaf,” katanya.


Pencarian mangsa terakhir tanah runtuh diteruskan

Usaha pencarian seorang lagi mangsa tragedi tanah runtuh di tapak perkhemahan Father’s Organic Farm, Gohtong Jaya, Batang Kali, memasuki hari kelapan, pagi ini.
Pencarian mangsa terakhir dipercayai seorang kanak-kanak lelaki itu dimulakan pasukan penyelamat kira-kira 8 pagi, dibantu oleh aset dan khidmat enam ekor anjing unit pengesan (K9) dari pelbagai agensi termasuk polis.
Cuaca di lokasi pencarian pagi ini cerah berbanding hujan semalam sehingga menyebabkan operasi SAR terpaksa ditangguhkan sejak petang atas faktor keselamatan.
Tragedi tanah runtuh yang berlaku pada 2.42 pagi Jumaat lepas itu setakat ini menyaksikan 61 selamat, 30 nyawa terkorban manakala seorang lagi masih hilang daripada keseluruhan 92 mangsa yang dilaporkan terbabit.
Semalam, operasi yang memasuki hari ketujuh berjaya menemukan empat mangsa terdiri daripada lelaki dan wanita dewasa serta dua kanak-kanak pada kedalaman tujuh meter, lengkap berpakaian dan sudah mula mereput, di sektor C (Riverside) pada 11.04 pagi.
Polis dalam satu sidang media lewat petang semalam juga mengesahkan jumlah rasmi dan sebenar kesemua mangsa yang terlibat dalam insiden itu adalah seramai 92, bukannya 94 orang seperti dilaporkan sebelum ini.
Jumlah terbaru itu diperoleh setelah perkiraan dan semakan semula dibuat beberapa kali berdasarkan maklumat dan laporan diterima dari pelbagai pihak termasuk ahli keluarga.